8.1 Indar politikoak eta Euskal Estatutua lortzeko prozesua\nEspainiako Bigarren Errepublika 1931tik 1939 arte iraun zuen erregimen politikoa izan zen. Espainiako Gerra Zibilak Bigarren Errepublikaren amaiera eta Francisco Francoren diktaduraren hasiera adierazi zuen.\n8.1.1 Kronologia: 1931ko Errepublikatik uztailaren 18ko estatu kolpera\n1936-II-16: Herri Fronteak hauteskundeak irabazi.\n8.1.2 Aldaketa euskal gizartean\nHego Euskal Herriko hiriburuek pozez eta itxaropenez hartu zuten Espainiako II. Errepublika. Aldaketa sozio-politiko sakonak nahi zituzten askok eta aldaketa asmorik ez zutenek ere itxaropenez eta errespetuz hartu zuten Errepublikaren etorrera.\nErrepublika ezarri zen lehenengo hiria Eibar izan zen. Bai errepublikazaleek, sozialistek eta abertzaleek ere egoera demokratikora aldatzeko beharra ikusi zuten eta apirilaren 14a garai historiko baten hasieratzat hartu zen, festa egun handia bezala ospatuz.\nLeku guztietan berdinak ez izan arren, Euskal Herriak aldaketa sakonak jasan zituen XIX. mendearen amaieraz geroztik. NEKAZARITZAN ziharduen langile kopurua nabarmen urritu zen Bizkaian eta Gipuzkoan.\nGipuzkoan, 1900ean, %43,5; 1930ean, %25\nBizkaian, 1900ean, %51,6; 1930ean, %21,5\nAraban eta Nafarroa Garaian, berriz, 1930ean ere langilerik gehienak nekazaritzan ziharduten\nDena dela, aldaketa adierazgarriak suma zitezkeen nekazari giroko gizarte horietan ere: 1910-1920 bitartean INDUSTRIALIZAZIOAN lehenengo urratsak eman zituen Nafarroan, bigarren sektorea lehen halako bi izatera handitzeraino:\n1910ean, lanean zihardutenen %11,6\nNafarroan bertan, nekazaritzaren inguruko kapitalismoak ardatz zituen Ebro eta Aragoi ibaien ertzean biztanleria gune handiak eratu ziren; bestalde, hiriburuaren hazkundeak (bai biztanleetan bai eremuan) adierazten zuenez, 1930 inguruko egoerak ez zuen zerikusirik berrogei urte lehenagokoarekin.\nBizkaiko eskualde batzuek eta Gipuzkoako leku jakin batzuek izan zuten, noski, ekonomia eta industria hazkunderik handiena. Nahiz eta hazkundea desberdina izan batean eta bestean, bai Gipuzkoak bai Bizkaiak erregimen berriaren aldeko talde indartsua osatu zuten erdiko mailako klasekoen eta langileen artean.\n8.1.3. Indar politikoak autonomia aurrean\nNolanahi ere, politikan egin beharreko aldaketak zehazteko orduan, talde horiek ez zetozen guztiz bat, oinarri-oinarrizko puntuetan izan ezik:\ndemokrazian oinarrituriko konstituzioa lortu;\nhauteskundeetako ustelkeria kendu;\nEstatuari lurralde egituraketa berria eman;\nEstatuak gudarostearekin, elizarekin eta beste talde korporatibo batzuekin zituen harremanak berritik antolatu;\neta lan harremanetan (bai industrian bai nekazaritzan) eta gizarte harremanetan berrikuntzak egin, justizia soziala lortzeko.\nBerrikuntza egitasmo horiek legeetan zehaztea eta betearaztea oso lan nekeza izan zen, politika gorabeherak eta alderdi politikoen eta talde sozioekonomikoen iritzi ezberdinak zirela-eta. Estrategia politikoak zehazteko orduan, 1931ko apirileko udal hauteskundeetako emaitzak ez ezik urte bereko ekaineko hauteskunde orokorretakoak, hauek batez ere, hartu ziren oinarritzat. Azken hauteskunde horietan argi eta garbi azaldu zen Euskal Herriko sistema politikoak II. Errepublikan izan zuen ezaugarri berezienetako bat, alegia, karlismoak eskualde batzuetan eta abertzaletasunak beste batzuetan, eragin handia izan zutela. Espainiako estatuko gainerako lurraldeetan, berriz, alderdi eskuindarrak ia legebiltzarretik kanpo geratu ziren.\nEskuindarrek (Comunión Tradicionalista alderdia, katoliko independenteak eta EAJ) irabazi zituzten hauteskundeak.\nHala ere, artean egiteke zeuden berrikuntzak gauzatzera bideraturiko ekimen politikoak hauteskundeak egin aurretik abiatu ziren; eragina izango zuten hauteskundeetako emaitzetan. Sozialistek hainbat dekretu bultzatu zituzten Lan ministeriotik:\n8 orduko lanaldia\nepaimahai mistoei buruzkoa\nhobekuntzak egin zitezkeen lur sailei buruzkoa…\nErrepublikazaleek, bestalde, beren onespena eman zieten lege horiei, eta bi taldeen artean hainbat gai eztabaidatu ziren:\neta estatuak eskualde eta herrialde historikoekin izan beharreko harremanak.\nAurreko gaian ikusi dugun bezala, EAJ autonomia Euskal Estatutuaren aldeko lanean aritu zen buru-belarri Hego Euskal Herriko 4 probintzietan eta protagonismo handia izan zuen alkateek egin zuten kanpainaren bidez. Probintzietako Batzorde Kudeatzaileek (Diputazioek), bestalde, errepublikazaleen eta sozialisten ordezkari ziren aldetik, testuaren idazketan parte hartu nahi zuten. Hori zela eta, UDALEK ESTATUTU PROIEKTUA EGITEKO ESKATU ZIOTEN EUSKO IKASKUNTZARI, eta halaxe egin zuen honek gai horri buruzko beste lan batzuk oinarritzat hartuz.\nDena dela, Hego Euskal Herriko autonomia zela-eta, Estatuarekin nolako harremanak nahi zituzten zehaztu behar izan zuten alderdi politiko guztiek.\nEAJrentzat, eredu federala baitzuen gogoan, bere estrategia politikoaren ardatza zen autonomia.\nerrepublikazaleentzat eta sozialistentzat, aldiz, eskabide onargarria zen autonomia eskatzea, konstituzio demokratikoarekin ongi adosten bazen behintzat.\nBestela jokatu zuen, ordea, karlismoak; autonomiaren alde egitea Errepublikaren aurka egiteko baliagarri zitzaion bitartean, EAJrekin batera aritu zen hauteskundeetan; abertzaleek Errepublikaren alde egin zutenean, ordea, haietatik urrundu zen, eta hala, 1932ko ekainean, Hego Euskal Herriarentzat estatutu bakarra izateko behar zen adostasuna lortzea eragotzi zuen. Karlisten arteko iritzi nagusia estatutuaren aurkakoa zen, baina aurkakotasun horrez gainera kontuan hartu behar da, errepublikazale eta sozialista gehienek hutsa edo hutsaren hurrengoa egin zutela estatutuaren alde.\nHorrela, Hego Euskal Herriko 4 probintziak Estatuaren lurralde egituraketa berrian legez bat eginda sartzeko aukera hutsean gelditu zen.\nEstatutuaren aldeko prozesua gaur egun Euskadiko Autonomia Erkidegoa osatzen duten 3 PROBINTZIETARA mugatu zen: 1933ko azaroaren 5eko galdeketan onartu zen, baina 1934ko gertaera politikoen ondoren, etenda geratu zen prozesua. Autonomiaren aldeko eskari haiek geroago bete ziren, Espainiako Gerra Zibilak ekarri zituen egun goibeletan, 1936ko urrian hain zuzen ere.\n8.1.4. Langile eta nekazari mugimenduak\nGizarte auzia garrantzi handiko kontua izan zen hauteskundeetan eta eragina ere izan zuen horien emaitzetan. Gizarte arloko arazoak pil-pilean zeuden nekazari eskualdeetan; Erriberan eta Nafarroako erdi-ekialdean, esate baterako, aspaldidanik zuten garrantzizko aldaketa sozialak egiteko itxaropen bizia, eta hori garbi azaldu zen egin ziren lehenbiziko hauteskundeetan, nekazari, lur jabe txiki eta jornaldun asko eta asko nekazaritzaren erreformaren alde agertu baitziren.\nUGTk 1933. erdialdera 35.000 kide zituen Bizkaian, 12.000 Gipuzkoan, ia 9.000 Nafarroan eta 1.600 Araban.\nBeste langile erakunde nagusiak, Eusko Langileen Alkartasunak, ia 40.000 langile zituen 1935ean Hego Euskal Herrian (1.000 Nafarroan, 3.000 Araban, 15.000 Gipuzkoan eta 18.000 Bizkaian).\nLangile erakunde horiek guztiek Errepublikaren lehen bi urteetan izan zuten hedaldiak garbi azaltzen du aldaketa politikoari eman zitzaion garrantzia eta nola baliatu ziren aldaketa horretaz.\n1931. urteko abenduan hamahiru elkarte sozialista ziren Nafarroan, eta 400 bat bazkide, baina 1933an 23 elkarte izateraino iritsi ziren.\nHego Euskal Herriko beste 3 probintzietan, aldiz, PSOEk 4.000 bazkide inguru zituen 1934ko ekainean.\n8.1.5. Bilakera politikoa\nErrepublikaren aldeko Ituna Donostian sinatu zuten, baina ez nazionalistek eta ez karlistek ez zuten parte hartu paktuan. Hala ere, Errepublika aldarrikatu zenean, karlista eta nazionalisten jarrera ez zen guztiz kontrakoa izan (karlistek ondo ikusten zuten Alfontso XIII.a atzerrira bidaltzea, eta nazionalistek, berriz, esperantza zeukaten Esquerrako katalanistekin).\nAlderdi errepublikazaleen antolamendua sendotu egin zen abagune berri honetan. Horren adierazgarri da errepublikazaleek kasinoak eta elkarteak sortzea Nafarroako toki askotan: 1931n 75 elkarte sortu ziren, eta 1932an 26.\nGauza bera esan daiteke abertzaleen erakundeez ere, baina horiek, karlismoak bere eraginpeko lekuetan eta, maila apalago batean, sozialismo bizkaitarrak bezala, makrokosmos bat osatzen zuten, alderdi batekiko atxikimendu hutsa baino gehiago zena, eta ideologiari eta bizimoduari dagozkion ezaugarriak zituen askotan.\nHerrialde kapitalistetako krisialdi estrukturalen ondorioei 1933ko azaroko hauteskundeen emaitzetatik eratorritako krisialdi politikoen ondorioak gehitu zitzaizkien. 1931koekin alderatuz, bada aipatzea merezi duen funtsezko beste ezberdintasunik: berrikuntzen aldekoen porrota begi bistakoa izan zen hauteskunde horietan, ezkerreko hautagaien aldeko boto kopurua asko murriztu baitzen (1931ko %44tik orduko %24,5eraino), eta, hala, bi ordezkari baino ez zituzten lortu, lehen baino zazpi gutxiago. Emaitza horiek Euskal Herriko sistema politikoaren berezitasuna azaldu zuten berriro: ezkerrean, PSOE eta errepublikazale ezkertiarrak; erdian, EAJ; eta eskuinean, Comunión Tradicionalista eta katoliko independenteak. Espainiako estatuko gainerako lurraldeetan, ordea, CEDA eta Alderdi Erradikala ziren eskuineko eta erdiko talde politiko nagusiak.\nAgerian geratu zen EAJ geroz eta hurbilago zegoela ezkerreko alderdietatik, eskuindarrek muzin egiten baitzioten estatutua onartzeari eta zentro-eskuindarrak nagusi ziren Gorteetan. Horri, ordea, beste bi arazo gehitu behar zaizkio: bata, Gobernuak 1934ko udan Hego Euskal Herriko udalekin izan zuena, eta bestea, urriko gertaeren aurrean -1934ko iraultza- abertzaleek hartu zuten jarrerak eragin zuena. Sozialistek, bestalde, alderdiko eta sindikatuko zuzendaritzak berritu zituzten, eta ugazaben aurrean jarrera gogorragoa hartu zuten; gainera, CEDAk Errepublika demokratikoa desitxuratzea ekarriko zuelakoan, horri aurre egiteko matxinatzea ere pentsatu zuten. Errepublikanismoak behar beharrezkoa zuen barne berritzea, botoaren sakabanatzea eta zituen zatiketak galarazteko, eta, hala, Izquierda Republicana sortu zen.\nUGTko Federación Nacional de Trabajadores de la Tierra taldeak (FNTT), Ricardo Zabaltza Elorga nafarra buru zuela, 1934ko ekainean nekazariei grebarako deia egin izana talde politikoen estrategia berrien eta egoera politiko berriaren ondorio gisa ulertu behar da. Nekazaritza arloko langileak sozialisten eta anarkisten sindikatuetako kideak batik bat lur jabeen erreakzioa jasaten ari ziren, lur jabe horiek beren irizpideak ezartzen baitzituzten 1931ko behin-behineko Gobernuak nekazaritzaren berrikuntzei eta lan baldintzei buruz emandako dekretuak betetzeko edo, hobeto esanda, ez betetzeko orduan. Zabaltzaren eta FNTTren Batzorde Eragilearen iritziz, greba egitea zen lanaldi txandak erabaki bezala aurrera eramateko eta ezarritako lan baldintzak betetzeko irtenbide bakarra.\nGreba horrek eragin handia izan zuen batez ere nekazaritzatik bizi ziren Nafarroako eskualdeetan; ondorio gogorrak izan zituen: nekazari lehiatsuenen aurkako errepresioa, biltokiak ixtea, isunak, kartzela-zigorrak…\nHiriguneetako sindikatu ugetistek, batzuetan komunistak, anarkistak, ELAkoak eta abertzaleak gehitu zitzaizkielarik, paper nagusia jokatu zuten urriaren 5ean, CEDAko ministroak Gobernura iritsita, deitu zen greba orokor iraultzailearen ondoren izan ziren gatazketan. Gatazka gogorren ondoren, hari jarraitu zitzaion errepresio bortitzak ahuldu egin zituen ezkerrak eta abertzaleek antolatzeko eta gizartean eragiteko zuten ahalmena; biltokiak ixtea, ehundaka lagun atxilotzea, zinegotzi eta alkate ezkertiarrak kargurik gabe uztea, egunkariak zentsuratzea eta debekatzea?, horra huts egindako matxinada hark izan zuen erantzuna. Nekazari elkarteen hondamendiari langile elkarteen desegitea gehitu zitzaion.\nHala ere, sindikatuak ez ziren desagertu, eta ezarri ziren zigor haiek galdu ahala, berriro ekin zioten, industria arloko sindikatuek batez ere, zegozkien gauzen gaineko eskariak egiteari. 1935ean soldatak jaisteko ugazaba gehienek hartu zuten erabakiari eta handituz zihoan langabeziari aurre egiteko ekintzak lanuzteak batez ere ugaritu egin ziren; izan ere, indartua baitzen berriro sindikatuen arteko batasuna CNT, UGT, eta ELAren artekoa, batzuetan Langileen Sindikatu Profesionalaren laguntza izan zuena, Nafarroan esate baterako.\nBatasuna ezaugarri zuela eta, tarteka izan ezik, ñabardura politiko nabarmenik gabe, langile mugimendua martxan jarri zen berriro; aldi berean, askatasuna berreskuratzea, milaka presoentzat amnistia osoa lortzea, euskal autonomia estatutua onartzea, katalana berriro ezartzea eta lehengo bi urteko politikari berriro ekiteko gogoa zirela eta, berriz ere politikari eman zitzaion lehentasuna. 1936. urtearen hasieran honela zen egoera:\nerrepublikanismo ezkertiarra osatua zen berriro, Izquierda Republicana organizazio berriaren barnean;\nbarne zatiketak gorabehera, sozialismoa indartsu zegoen;\neuskal abertzaletasunari eusten zion oinarri sozialak zutik zirauen.\nBiurteko Beltzaren amaieran, hauteskundeak deitu aurretik, Alderdi Erradikalak ospea galdu zuen, eta CEDAk geroz eta oztopo handiagoak izan zituen gobernatzeko. 1936ko otsaileko hauteskundeetan argituko zen zeuden bi aukeretatik zeinek jarraituko zuen aurrera: errepublika kontserbatzaileak ala errepublika aurrerakoiak. Espainian Herri Frontea izeneko koalizio eratu berriak irabazi zituen hauteskundeak, eta Euskal Herrian agerian gelditu zen berriz ere euskal politika sistema berezia zela. EAJk «zentroko» alderdi gisa jarraitu zuen: alde batean Herri Frontea zuen, estatuko gainerako herrialdeetan baino ahulagoa zena Euskal Herrian, eta beste aldean, berriz, eskuindarrak; hauen artean Comunión Tradicionalistak CEDAk baino itzal handiagoa zuen.\nHauteskundeetako emaitzen ondorioz osatu zen mapa politikoak Gerra Zibilaren hasieran eratu zena iragarri zuen, Gipuzkoan eta Bizkaian Herri Frontea eta abertzaleak nagusitu baitziren, eta Araban eta Nafarroan, aldiz, eskuindarrak\nErrepublikak hilabete gutxitan lur jo zuen Euskal Herrian, baina gerra hasi aurreko giroak ez zuen zerikusirik gero frankismoak bere alde erabilitako topikoekin. Gatazka giroa bai erlijio auziek, bai politika tirabirek, bai gizarte arazoen gaineko eskariek eragindakoa 1936ko udaberrian baretu zen.\n8.1.6 Euskal Autonomia Estatutua Lortzeko Prozesua\n8.1.6.1 Euskal Autonomiaren aurrekoak\nTradizio Forala: Euskal Herriko komunitateak historian zehar botere politiko handia izan du bere esku; penintsulako gainerako herriekin konparatuz gero, oso nabarmena da. Botere politiko hau Foru-sistemen barnean gauzatu da eta Foruak euskal Lurralde bakoitzaren erakunde politiko-administratiboen multzoa dira.\nIparraldean: Frantziako Iraultza arte.\nNafarroan: 1841era arte.\nAraba, Gipuzkoa eta Bizkaian: 1876 arte.\nKrisi foralaren zergatiak\nErregearen absolutismoa, subiranotasuna zatiezina zela ulertzen zuelako.\nErregimen konstituzionala, tradizioa erabat bazter utzita, herritar bakoitzaren askatasunak aldarrikatzen zituelako. Espainian lehena Cadizko 1812ko Konstituzioa.\n1876an foru instituzioak galdu izanak ez zuen euskaldunen eskubide politiko haiek berreskuratu nahiari uko egitea ekarri, baina, Errestaurazioaren garaian, ez zitzaien eskari haiei batere jaramonik egin eta, azkenean, aldatu egin behar izan zituzten. XX. mendeko lehenengo 3 hamarraldietan, autonomia estatutua izan zen euskal nazionalismoaren eskaeren ardatza.\n1917an jarri ziren abian autonomiaren aldeko ideiak eta 3 euskal aldundiek Madrili autonomia handiago bat eskatzen zion dokumentua hitzartu zuten. Geroago, eta karlistek harekin bat egin zezaten, foruak berrezartzea ere erantsi zioten eskariari.\nMadrilek ez zuen eskaria aintzat hartu eta autonomiaren eskaerak indar gehiago hartu zuen, ez Euskal Herrian bakarrik, baita beste toki batzuetan ere. Nazionalismoak bizkortze giro handian zeuden Europa guztian (I. Mundu Gerraren amaieran Austria Hungaria eta Balkanetako nazionalitateen arazoa azaleratu zen. Izan ere Wilson presidentearen 14 Puntuak izeneko bake proposamenak autodeterminazio eskubidea jasotzen zuen). Giro hartan, hainbat erakunde sortu ziren euskal probintzietan.\nBesteak beste, 1918an, Sociedad de Estudios Vascos-Eusko Ikaskuntza sortu zen, euskal estatutuaren ideia lantzen eta bultzatzen zeregin handia izango zuena. Eusko Ikaskuntza elkartean, ideologia politiko desberdineko jendeak bultzatuta. Euskal lurralde guztietako ordezkariak hartu zuten parte; euskara, gaztelania eta frantsesa izan ziren hizkuntza ofizialak eta euskal ikaskuntzen hedapena eta sustapena izan zen haren helburu nagusia.\nPolitikaren alorrean, berebiziko garrantzia izan zuen II. Errepublikako lehen hilabeteetan Euskal Herrirako aurkeztu zuen Autonomia Estatutuak, ondorengo proiektuen erreferentzia izan baitzen.\nBeste ekimen garrantzitsu bat Euskaltzaindiaren sorrera izan zen.\nHala ere, EAJ barneko zatiketek ez zioten Donostiako Itunean (1930) parte hartzen utzi -Katatalanak, aldiz, bertan izan ziren eta, Errepublika jartzeko aukera izango balitz, estatutua hitzartu zuten-. Hitzarmen hartan lortu zuten katalanistek errepublikazaleengandik Kataluniako autonomiaren aldeko konpromisoa.\nEspainiako eremu gehienetan bi ertzetan banatu baziren alderdiak (eskuina eta ezkerra), euskal mapa politikoa hiru multzotan banatu zen:\nErrepublikazale-sozialistak: PSOE / UGT – CNT – PCE. Ezkerra indartsua zen lau herrialdeetako hiriburuetan, industrialdeetan eta Nafarroako Erriberan.\nAlderdi eskuindarrak eta tradiozionalistak: Karlismoa (Comunión Tradicionalista) eskuineko indar nagusia zen Euskal Herrian. Kontrolpean zituen karlismoak Araba eta Nafarroa.\nEuskal nazionalismoa: EAJ-PNV alderdiak indarra zuen Bilbon eta Bizkaia eta Gipuzkoako nekazaritza aldeetan.\nHasieran nazionalistek eta karlistek batera jo zuten, baina elkarrengandik urrundu ziren arian-arian, autonomia mailan zituzten ikuspegi desberdinen ondorioz.\n8.1.6.2 Eusko Ikaskuntzaren proiektua\nKonbokatzaileak: Errepublika etorri bezain pronto ALKATE NAZIONALISTEK (haien buruan zegoen Jose Antonio Agirre, Getxoko alkatea) ekin zioten autonomiaren aldeko mugimenduari eta estatutu proiektu bat presta zezala agindu zioten Eusko Ikaskuntza elkarteari. Proiektu hau Errepublikaren garaian zehar prestatu ziren PROIEKTU GUZTIEN ABIAPUNTUA izango da.\nPartaideak: Euskal estatu bat zuen oinarria eta Araba, Bizkaia, Gipuzkoa eta Nafarroak eratuko zuten, ESPAINIAKO ERREPUBLIKA FEDERALAREN BARNEAN. Bitariko Batzordea, Estatu eta Euskal Herriaren artean suertaturiko liskarrak konpontzeko.\nbarne-politikan, indar handia ematen zion probintzia bakoitzari, probintzia bateko erakundeek erakunde komunei gailentzen zitzaizkielarik.\n4 lurraldeetako bakoitzak ordezkari-kopuru berbera Legebiltzarrean eta gobernuan.\nEskubide politikoen jabe izateko baldintzak: urtebeteko erresidentzia bertan bizi ez ziren euskaldunen seme-alabei eta 2 urte Espainiako beste edozein tokiko biztanleei.\nHizkuntza: ELEBITASUNA: irakaskuntzan eta administrazioan.\nAbantaila: JOERA POLITIKO ASKOTAKO jendeak hartu zuen parte hau lantzen eta horien artean hitzartutako lana izan zen\nArazoak: Zehaztasun eza, herriak ordezkaritza maila eskasa. Eusko Ikaskuntzaren proiektua KONSTITUZIO BERRIA ONARTU BAINO LEHEN prestatu zen eta arazo bat zen hau, ezkerreko indar politikoek onartzerakoan.\nEmaitza: Hemendik 2 proiektu elaboratu ziren: karlista eta EAJrena, eta ezkertiarrena.\nJose Antonio Agirre, Getxoko alkatea, Lizarran, 1931n\n8.1.6.3 Lizarrako Estatutua\nKonbokatzaileak: Eusko Ikaskuntzaren egitasmoa euskal lurraldearen barruan onartu beharra zegoen Madrilgo Legebiltzarrera eztabaidatzera bidali baino lehen. Horretarako deitu zitzaien bilerara alkate karlista eta nazionalistei -horiek izan ziren konbokatzaileak- Lizarrara eta 1931ko ekainaren 14an bildu ziren, udalek Eusko Ikaskuntzaren proiektuan oinarritutako Estatutua onartu behar zutela-eta. Bilera honetan hainbat aldaketa erabaki ziren, Lizarrako Estatutua deitu zitzaionari kutsu nazionalista, eskuindar eta konfesionala emango ziotenak.\nProzedura: Autonomia prozesua UDALEN KARGU geratu zen eta ez Batzar Kudeatzaileen esku (Hauetan gehiengo ezkerra eta besteetan gehiengo eskuina). Ezkerraren agintean hori arazo bat izan zen eta Biurteko Beltzean, berriz, espainiar eskuina ez zen batere autonomiazale.\nEstatutuaren justifikazioa: Karlistek horrela eskatuta, Estatutua, berreskuratuko ziren FORUETAN (eta ez Errepublikaren Konstituzioan!) oinarrituriko lege baten gisa aurkeztu nahi izan zen. Foruen berrezarpenaren aipamena egin zen. Hau ere eragozpena izango zen Espainiak onartzerakoan.\nEgitura konfederala: EUSKAL BURUJABETZA EZ DU ESPAINIAKO KONSTITUZIOAK MUGATUKO, EUSKAL HERRIAK BERAK BAIZIK. Konstituzioari eginiko erreferentziak kendu egin ziren. Euskal aginte zentrala oso ahula, aldundien papera gehiago indartu zen bitartean.\nHauteskundeen mekanismoa: Sufragio tradizionalaren kontzeptua sartu zuten hauteskunde sistema gisa, hori zer zen argi zehaztu gabe eta sufragio unibertsal lortu berria arriskuan jarriz.\nEskubide politikoak: Gehiago MUGATU ziren etorkinen eskubide politikoak (10 urteko erresidentzia eskatzeak botorik gabe uzten zituen 1920an iritsi ziren 100.000 etorkin -ezkerreko alderdiei eta errepublikazaleei emango zienak botoa-).\nIzaera KONFESIONALA eta Vatikanoarekin Konkordatu bat sinatzeko ahalmena. Horrela, Eusko Ikaskuntzaren proiektu liberalari bidea itxi egiten zitzaion eta, Errepublikako agintean ezkerra izanda, Konstituzioaren esparruan onartezina izango zen.\nBalorazioa: Eusko Ikaskuntzaren proiektua kontsensuan oinarrituriko testua izan bazen, Lizarrakoa, erabat partidista zen, EAJ ETA KARLISTEK zuzendua. Gainera, hauteskunde molde tradizionala erabiltzean eta etorkinak botorik gabe uztean, demokrazia maila jaitsi egin zen.\nEmaitza: Lizarrako proiektua izan zen EAJ eta Comunión Tradicionalista (karlistak) alderdien arteko koalizioaren oinarrizko programa 1931ko hauteskunde orokorretan eta emaitza onak eman zizkien (14 eserleku), baina ezkerra aurka zuen neurrian ez zuen etorkizunik izan, Konstituzioaren arabera Gorteetan onartu behar zelako.\n8.1.6.4 Batzar Kudeatzaileen (Diputazioen) proiektua\nKonbokatzaileak ALDUNDIAK izan ziren (gehiengo ezkerra). Eusko Ikaskuntzaren proiektuan oinarritutako Estatutua onartu behar zuela-eta, Estatutuari kutsu demokratiko, ezkertiar eta akonfesionala emango zioten hainbat aldaketa erabaki ziren.\nProzedura: Autonomia prozesua hasteko, KONSTITUZIOAK AURREIKUSITAKO PROZEDURA errespetatzen zuen. Batzordeek prestatu, udalek onartu, herriak boto bidez berretsi eta Gorteek onartu.\nAdostasunak: EAJk, Lizarrako estatutua irteerarik gabe ikusiz, onartu egin zuen proposamen berri hura; tradizionalistek, ordea, uko egin zioten. Nazionalistek, karlistak erakarri nahian, FORUEI ETA KONTZERTU EKONOMIKOARI BURUZKO AIPAMEN BEREZI BAT SARTZEA lortu zuten. Hala ere, euskal estatu terminoa kendu eta Euskal Herria jarri zuten, eskualde autonomo gisa, konstituzioak zioen bezala.\nEgitura: Parlamentu eta gobernu komun bana izango ziren eta, probintzia mailako instituzioek aginte maila apalagokoak izango ziren. Legebiltzarreko kideak boto bidez hautatuko ziren. Legebiltzarrak hautatuko zuen euskal gobernuburua.\nEskubide politikoak: Neurri batean, behintzat, jaitsi egin zen inmigranteekiko diskriminazioa.\nBalorazioa: AURREKOA BAINO DEMOKRATIKOAGOA zen, boto-eskubidea etorkinei zabaldu zitzaielako. Autonomia-maila, berriz, txikiagoa, integrazio handiagoa zuelako Espainiako beste lurraldeekin.\nLAU LURRALDE; baina udal nafarren gehiengoak aurkako botoa eman zioten (gehienak karlistak).\n1933ko abuztuaren 6an onartu zuten ARABA, BIZKAIKO ETA GIPUZKOAKO UDALEK .\n8.1.6.5 1936ko Estatutua\nKonbokatzaileak: 1936ko hauteskundeetan HERRI FRONTEAK IRABAZI zuenean, gutxiengo nazionalistak garbi zuen euskal autonomia gobernu honen akordio baten baitan egongo zela. Batzorde bat osatu zen, kontsentsua bilatzeko asmoz; Indalecio Prieto, euskal sozialisten buruzagia, zen buru eta idazkaria Jose Antonio Agirre zen, gutxiengo nazionalistak Gorteetan zuen taldeko burua.\nLanak azkar joan ziren eta 1936ko ekainean proiektua bukatua zen ia. Akordio bat falta zen Finantzaren arloan, diputatu eskuindarrek (Oriol, tartean) egindako oposizioa zela-eta. Esaten zutenez, bateraezinak ziren Estatutua eta Kontzertu Ekonomikoen erregimena. Errealitatean, Estatutuaren onarpena atzeratzeko aitzakia besterik ez zen. Gerra hasi bezain laster eten egin zen autonomia prozesua, baina gobernuak EAJk gerran modu eraginkorrago batean parte hartzea behar zuen eta Estatutuaren onarpenaren aldeko urratsak bizkortu zituen. 1936ko urriaren 1ean, Espainiako Parlamentua Valentzian egokitu eta gero, onartuko zen Estatutua.\nOnartu zen testuak aldaketa batzuk zituen:\nZehaztasun eza handia zeukan aspektu garrantzitsu batzuetan, hala nola aginte sistemen eta ogasunaren alorrean.\nKendu ziren eskubide historikoei, foruen berrezartzeari eta Nafarroako integrazioari buruzko aipamenak.\nGerrak eraginda, ahalak zabaldu zituen EUSKO JAURLARITZAk eta Estatuaren ordezkari bihurtu zen Euskal Herrian.\nEstatuaren ahalak bere egin zituen orduan, dirua egin zuen, kontrolpean ezarri zituen estatuko funtzionarioak, gerra gidatu zuen, eta abar.\n1936ko urriaren 7an bildu ziren Gernikara euskal zinegotziak, lehen lehendakaria izendatzeko. Alderdi guztiak bat etorri ondoren, guztiek eman zuten JOSE ANTONIO AGIRREren aldeko botoa.\nHorrela abiarazi zen Euskal Autonomia eta, ordainetan, gobernuak barruago sarrarazi zuen EAJ gerran.\nKanpoaldera begira, garrantzitsua zen lehendakari katoliko eta moderatu bat edukitzea, hautsi egiten baitzuten erreboltarien propagandak sortu nahi zuen irudia, militarren altxamendua “komunismo ateoa”ren aurkako mugimendua zela esaten baitzuten haiek.\n1936ko urriaren 1ean onartu zuten, presaren presaz, eta 9 hilabetez iraun zuen. Bizkaian bakarrik izan zen eraginkorra, 1937ko ekainean, Nafarroako indarrek Bizkaia hartu zutelarik.\n8.2 Lehen Euskal Gobernua\nGerra hasi eta gero osatu zen, presaka batean. Urrian Estatutua onartu zen eta, horrekin, Euskal Gobernua eratu zen, EAJ alderdia buru zuela. Harrezkero Euskal Gobernuak izan zuen gerrako buruzagitza: berehala bere gain hartu defentsa antolatzeko erantzukizuna eta euskal gudarostea eratu zuen, antolakuntza hobekoa eta eraginkortasun handiagokoa –hala ere alderdi politikoen batailoiak mantendu ziren artean–, eta arma eta munizio gehiagorekin.\nJOSE ANTONIO AGIRREk, lehendakari hautatuta, historiako lehen euskal gobernua osatu zuen. Era horretan hasi zen gorpuzten euskaldunen aberriarekin, Euzkadirekin, identifikatzen zen asmo politiko bat. 1936ko urriaren 7tik 1937ko ekainaren 19a arte iraun zuen eta gero erbestetik jarraituko zuen gobernuak lanean.\nGobernua 4 abertzalek (Agirre barne), 3 sozialistak eta gobernuaren aldeko alderdi bakoitzeko batek (ANV-EAE, Izquierda Republicana, Unión Republicana eta Alderdi Komunista) osatzen zuten. Gobernu hark, abertzaleak nagusi zirela, eta gerra egoeran, euskal estatu ia independente bat jarri zuen abian. Armada eta polizia (ertzantza) sortu zituen, dirua jaulki zuen, bere esku izan zituen atzerriko harremanak, administrazioa eta epaitegiak berrantolatu zituen, unibertsitatea eraiki, esku hartu zuen finantzetan eta industria estrategikoan, eta hornidura antolatu zuen.\nGobernu haren ezaugarri nabarmenena, agian, eta abuztuko eta iraileko Junten aldia gaindituta, zuzenbidezko estatu bat eraikitzeko asmo sendoa izan zen, ahalik eta normalduena, gerrako baldintzak kontuan hartuta; ahal izan zen neurrian, errejimen parlamentariokoa osatu zen, kontzentrazioko gabinete batekin, larritasun egoera zela-eta.\nOrmaiztegiko zubia eraitsi zuteneko irudia\n8.3 Gerra Zibila Euskal Herrian\nIraupena oso laburra izan zen Euskal Herrian. Hamaika hilabetetan bukatu zen, 1936ko uztailaren 18tik hurrengo urteko uztailaren 2ra arte. Militarrek dena prest zeukaten ahalik eta eperik laburrenean botere gune nagusiak hartu eta Frente Popularraren Gobernuaren ordez agintaritza militarra ezartzeko. Baina erresistentzia gogorragoa topatu zuen uste zuena baino eta ez zuen bere helburua oso-osorik betetzerik izan. Altxamendua izan eta egun gutxira, herrialdea bi zatitan banatua zegoen; eremuz, alde bakoitzak luze-zabalera beretsuko lurraldea hartzen zuen, baina jendez eta baliabidez errepublikarren kontrolpean zegoena zen nagusi. Gerra zibila saihets ezina zen jada.\nUztailaren 18an Molak gerrari ekin zion Nafarroan eta, errekete karlisten laguntzaz, lurralde osoa kontrolatu zuen berehala. Erribera izan zen oposizio gune bakarra, bertan ezker langileak indar handia baitzuen. Iruñetik iparraldera jo zuten Gipuzkoa menpean jartzeko. Euskal Herriak egoera zaila izan zuen uztailaren 18a eta gero. Uste zen bezala, Nafarroan eta Araban ia oztoporik gabe nagusitu ziren altxamenduaren aldekoak eta laster kontrolatu zituzten bi lurralde horiek. Zapalkuntza latza izan zen, latza eta odoltsua (1.500- 3.000 pertsona inguru hil zituzten Nafarroan) eta egun gutxitan betiko isilarazi zuten oposizioaren ahalegin txikiena ere. Bestela gertatu zen, ordea, kostaldeko probintzietan: Bizkaian, gudarostea ez zen altxatu, eta gobernadore zibilak erraz kontrolatu ahal izan zuen egoera.\nGipuzkoako egoerak korapilo gehiago zeuzkan: probintziako komandante militarra, duda-mudan egon zen; lehenengo egunetan gatazkan parte hartu gabe egon zen, estatuko beste lekuetan gerta zitekeenaren zain. Uztailaren 21 arte atzeratu zuen jazarraldia eta, hala, agintari zibilek eta alderdi errepublikazaleek defentsa antolatzeko denbora izan zuten. Horrela, guduak hasi zirenean, matxinatuak galtzaile atera ziren Donostiako borrokaldian eta errepublikazaleen kontrolpean gelditu zen Gipuzkoako probintzia.\nBeraz, Euskal Herria ere bi zatitan banatua gelditu zen: alde bat matxinatuen kontrolpean, eta errepublikazaleen mendean bestea.\nGerra ez zen asko luzatu Euskal Herrian. 1937ko ekainerako, gerra hasi eta 11 hilabetera, gudaroste frankistaren mendean zen Hego Euskal Herri guztia. Ez da ahaztu behar, gainera, gerran zirenean eman zela Autonomia Estatutua –1936ko urrian– eta, beraz, lehenbiziko aldiz, Euskal Gobernua eratzeko aukera.\nGobernu horrek, Agirreren lehendakaritzapean, bere gain hartu zituen matxinatuen aurkako defentsa eta, gerra zelako Bizkaira mugatzen bazen ere, lurralde autonomoaren administrazioa. eta Euskal Gobernu autonomoak zuen Euskal Herriko defentsaren ardura.\nHurrengo urtean, apirilean, Molak “Iparraldeko kanpainari” ekin zion eta Bilbo hartu zuten arte luzatu zen ekinaldia, ekaina arte alegia. Handik bi hilabetera, euskal gudarostea errenditu egin zen, Santoñan, italiarren aurrean; horrekin amaitu zen Euskal Herrian gerra.\n8.3.1 Gerra Gipuzkoan\nAgintea: Juntas de Defensa izeneko batzordeek eta Herri Fronteko alderdiek gidatu zituzten gerra mugimenduak. Ez zen aginte bateratu bat egon eta gatazka gogorrak izan zituzten, batez ere anarkisten eta abertzaleen artean.\nBereizgarriak: Errepublikazaleen aldeko bandoan handia izan zen antolakuntza eza eta soldadu eta bitarteko gutxi izan zuten ondo entrenatutako erreketeei aurre egiteko. Nafarroatik barrena sartuta Gipuzkoa hartu nahi zuten tropeei –gudaroste erregularra, batetik, eta bere borondatez joandako ondo prestatutako erreketeak, bestetik– aurre egiteko nolabaiteko defentsa antolatu zuten agintari zibilek, hainbat alderditako milizia kideekin, oso arma gutxirekin eta ia buruzagi militar profesionalik gabe.\nTeknika: Lubakietako borrokak nagusitu ziren guduetan, hango orografia menditsua aproposa baitzen horretarako.\nBukaera: Donostian anarkistek hiria etxez etxe defendatu nahi zuten; abertzaleek, berriz, defendatu ezin zitekeela ikusirik, joan egin nahi zuten. Azkenean, irailaren 13an, nafarrek Donostia hartu zuten eta Gipuzkoa tropa nazionalen esku geratu zen. Erreboltariek Iruni eraso zioten, mugako bidea moztu nahian. Ondoren, mendebalderantz jo zuten, Bizkai aldera.\n8.3.2 Gerra Bizkaian\nAgintea: Bigarren faserako Autonomia Estatutua onartuta zegoen, jada, eta Eusko Jaurlaritzak gidatu zuen gerra. Aldi berean, Ertzaintza sortu zen, txanpona egin zuen…\nTaktika: Hasiera batean frankisten presioa lasaitu egin zen, Madrilgo frontera bildu baitzituzten indar guztiak; bitarte horretan Eusko Jaurlaritzak Eusko Gudarostea sortu ahal izan zuen, Bilboko babesak gotortu zituen eta kontraerasoari ekin zion Araban. Aginte errepublikarrak laguntza eskasa eskaini zion.\nBaliabideak: Erreboltariek Madrilen porrot egin ondoren, 1937ko udaberrian guda gogorrak hasi ziren eta askoz ere soldadu eta baliabide material gehiago erabili ziren:\nErreboltariek alemanen Condor legioaren eta brigada italiar baten laguntza izan zuten: 40.000-60.000 bat soldadu, 200 artilleria pieza eta 100 hegazkin.\nEusko Gudarosteak 40.000 soldadu, 100 artilleria pieza eta bi hegazkin taldetxo, mugikortasun eskasekoak biak.\nTeknika: Teknika berri batzuk plazaratu ziren: oinezko soldaduek ekin aurretik, hegazkinek eta artilleriak hartu beharreko lekuak bonbardatu egiten zituzten. Hiri zibilak ere masiboki bonbardatu zituzten –Durango, Gernika-, etsaia guztiz beldurtzearren.\nBukaera: Mola jenerala abioi istripuz hil zen arren, frankistek hego eta ekialdetik eraso zioten Bizkaiari martxoaren azken egunetan. Burdinazko gerrikoari eraso zioten. Frontea desegiteko, Alejandro Goikoetxearen laguntza izan zuten nazionalek, defentsa sistema diseinatzen aritu zen gizona, eta, beraz, gune ahul guztiak primeran ezagutzen zituena. Horri guztiari esker, nazionalak, ekainaren 19an sartu ziren Bilboko hirian.\nSantoñako Ituna: Bilbo erori ondoren batailoi nazionalistak, italiarren eskuetara errenditu ziren itun hau sinatuz. Ez zuten gerra materiala suntsituko eta, ordainetan, euskal nazionalistak bila etorriko ziren ontzietan itsasoratu ahal izango ziren. Francok, ordea, ez zuen ituna errespetatuko eta kartzela frankistetan bukatu zuten gehienak.\nOndorioa: Alde egitea lortu zuten euskal nazionalistek eta sozialistek, Agirre lehendakariaren Eusko Jaurlaritzarekin batera, erbestearen aukerari heldu zioten, Frantziara alde eginez. Tokiko eskuinak bostehun bat kide galdu zituen, gehienak karlistak, eta kleroak, berrogeita hamar erlijio-gizon inguru.\n8.4 Euskal Herri frankista Gerra Zibilean\nGerraren amaierak ez zuen bakea ekarri, garaipena baizik:\nErrepublikako gobernu guztiek eginiko legeak baliorik gabe geratu ziren.\nInstituzio demokratikoak, gobernu autonomoak eta erakunde politikoak eta sindikalak desagertu egin ziren.\nDepurazioak bideratu zituzten administrazioan, irakaskuntzan, eta abarretan.\nErreboltariek preso errepublikazaleak kontzentrazio esparruetan eta kartzeletan sartu zituzten, eta fusilatu egin zituzten haietako asko. Errepublikako gobernuari leial iraun zuten militarrak eta zibilak altxamendu militarra bultzatzeagatik atxilotu eta kondenatu zituzten eta hil egin zituzten haietako asko. Errepublikaren aldekotzat jotako pertsona guztiek diskriminazioa jasan zuten lan alorrean, eta haien seme-alabei ikasi ahal izatea galarazi zitzaien batzuetan.\nDebekatu egin ziren gaztelaniaz egiten ez ziren kultura agerraldi guztiak.\nGobernu errepublikarrari emaniko laguntzagatik, Francok bertan behera utzi zuen Kontzertu Ekonomikoa Bizkaian eta Gipuzkoan.\nEuskal Herrian, eliza ere errepresioa jasan izan zutenen artean egon zen. Gerra garaian, erreboltariek 12 euskal apaiz fusilatu zituzten.\nNafarroa dugu errepresio bereziki gogorra izan zen beste lurralde bat, batez ere euskal nazionalistek eta Herri Frontearen aldekoek indarra zuten aldeetan, Lizarran eta Erriberan esate baterako. Jeneral erreboltaria hil zen arte ezin izan zen zehaztu Nafarroako hilketak benetan zenbat izan ziren.\nBestalde, 1937an, 5-12 urte arteko 30.000 ume inguru atera ziren Euskal Herritik Ingalaterra, Belgika, Frantzia, Danimarka, Suitza edo SESBera. Asko ez ziren sekula itzuliko.\nEspainiako Gerra Zibila Euskadin (52 min)\nGerra ondorengo errepresioa (1:47 min)\nOnartu zen lehen euskal estatutua (1936) (2:01 min)\nJose Antonio Agirre, lehen lehendakaria (0:45 min)\n AGIRRE Lekube, Jose Antonio (1903-1960)\nGoi mailako familia batetik zetorren, karlismoaren ingurukoa.\nII. Errepublika garaian euskal nazionalismoaren lider bihurtu zen.\n1936an Largo Caballerorekin kolaboratu zuen, Euskal Herriko Estatutu Autonomia Gorteetan aurkeztearen truke.\n1936ko urriaren 1ean Euzkadiko autonomia onartu zuten eta Agirre behin-behineko gobernuaren lehendakari izendatu zuten.\nNazionalak Bilbo hartu zutenean, Valentziara alde egin zuen eta gero Frantzia eta AEB-etara.\nTESTUAK-15 eta 16


Zeintzuk dira PVCzko kautxuzko kautxuzko zoruak instalatzeko oinarrietarako zoruak? Berriak-Topflor China mugatua\nZein dira PVCzko kautxuzko kautxuzko zoruak instalatzeko oinarrietarako zoruak?\nViews:51 Egilea: Gunearen editorea Argitaratze ordua: 2020-07-13 Jatorria: gunea\nPVCzko harilkatutako gomazko zorua zimenduan lurrean jartzeko baldintzak: lurra laua da, harea edo hautsik gabea.\nOrokorrean, PVCzko harilkatutako gomazko zoruak instalatu behar dituztenek lur guztiaren zementu autolibelatzailea egingo dute. Lurra berdindu ondoren, PVCzko harilkatutako gomazko zorua asfaltatu daiteke. Horrela ateratzen den PVCzko harilkatutako gomazko zoruen proiektua kualifikatua da.\n1. Autolibelazio zementuzko berdinketa nabarmendu behar da: zimendatze maila tratatu behar da lehenik, ondoren interfazeko agentea eskuilatu eta porlan autolibelatzeko materiala bota eskuila geruzako interfaze agentean. (Interfazearen agentea garbitzea baldintza gogorra da autolibelaziorako, lurra sendotu eta zementuzko autolibelatze geruza eta jatorrizko zimentazio zoruaren geruza erraz kutsatu eta pitzatu ez daitezen)\n2. Zementuzko zorua: PVCzko zorua ezin da hormigoizko zoruan zuzenean asfaltatu, lurra zakarra delako, entsaladak eta hautsa egiteko erraza baita, eta zorua karrarekin arrastatuta dago arraspa batekin. Oso erraza da zoruaren desgoma eta babak eragitea. Bobinatutako materialaren eta PVC zoruaren estetikari ere eragiten dio eta horrek proiektuaren porrota dakar zuzenean.\n3. Baldosa zorua: PVC zoruko kola asfaltatu daiteke; teila zoruak itxura leuna du teila zoruan, baina teilak teila junturak dituzte eta altuera aldea dago teila zoru bakoitzaren eta zoru bereziaren artean. PVCzko laminatutako zoruen proiektuan zeramikazko teilen aztarna egongo da modu honetan. Gainera, zeramikazko teilen arteko tarteak PVCzko zoruaren itsasgarriaren anpulu lokala ere eragingo du, itxura eragiten baitu eta zerbitzu-bizitza ere eragiten du..\nNola kendu hondarrezko kola PVC plastikozko zoruan?\nNola soldatu PVC zorua\nCopyright © 2020 Topflor. Eskubide guztiak erreserbatuak. MEEALLen eskutik


Malkoak euritan | Iritzia | Berria\nNoiz sortua: 2017-05-18 00:30:00\nHiriak gauez atsegin ditut gehien, bereziki urrutitik begiratzen ditudanean, distantzia batera. Alde handia dago, ikusteko modua erabat aldatzen baitu iluntasunak: argiak agerira ekartzen dituen orban itsusiak desitxuratu egiten ditu, eta argi artifizialen segidak bideak marrazten ditu mihise beltzaren gainean. Gauez begiratuta, hiri guztiak handiak dira, baita txikienak ere; handiak eta handiosak imajina ditzakezu, nahi duzun modukoak. Badu horrek bere infrentzua: ikuskizun ederraren aurrean, naizenaren egiazko neurria azaltzen da: argi-txinpart ezdeusa, puntu babesgabea.\nIspilatze bat dela jakin arren, nork ez du atsegin, lantzean behin, bere burua engainatzea? Amarru horri esker, gauzak diren bezala baino, ni neu naizen bezalako direla pentsa dezaket.\nHiriak ez ezik, errealitatea ere distantzia desegokitik behatzen dugu askotan, ikusi nahi duguna agertu dadin, geure lasaitasun eta atseginerako, eta ikusi nahi ez dugunak kezkarik batere sor ez diezagun.\nJoan den astean ezagutu genuen zibererasoaren nondik norakoak azaltzeko erakutsi zaizkigun mapek lilura bera sortu didate. Milaka argi-puntu txikiez jositako alegiazko bideak ikusi ditugu, dir-dir egiten duten lurreko izarrak bailiran, ortzaldean ametsezko sare bat ehuntzen dutenak, gune trinkoak eta orube soilak erakusten dizkigutenak. Beldurgarria ez balitz, zoragarria zatekeen ikuskizuna.\nMundu osoko komunikazio-sareko lotuneetan piku egin zuen zibererasoak, eta eragindako kalteak zehazki zein izan diren jakingo ez badugu ere, itzela izan dela diote honetaz dakitenek: sekula horrelakorik ez, erasoa aurrera eramateko moduengatik eta lortu duen irismenarengatik. Hasi telefonia-etxeetatik eta ospitale, industria handi eta enparauetara, gaitza munstroaren barrunbeetaraino sartu zuten erasoaren egileek, garbi eta bizkor, inoizko izurriterik handiena sortuz. Etxe edo zerbitzu erraldoi horien kalapitak gurekin zerikusirik ez duela pentsatzea inozokeria da, errealitatea, beste behin ere, distantzia okerretik begiratzea.\nGarenaren neurrira itzuli gaitu erasoak, jauzi txiki batez utopiatik distopiara ekarrita, ametsetatik amesgaiztora. Kontua ez da berria, aspalditxotik ari baitzaizkigu garai honek berez dakartzan arrakalez ohartzen, baina entzungor egiten dugu, ez ikusiarena eginez arriskua konjuratuko dugulako uste ustelean. Txanpon beraren bi aldeak banaezinak diren bezala, aukerak eta arriskuak, biak ala biak, batera datoz. Lehenak gozatu egiten ditugu, eta bigarrenak berriz, albo batera utzi. Geurea den guztia (datuak, pribatutasuna, harremanak sortzeko gaitasuna, segurtasuna, den-dena) beste batuen esku utzi dugu, ezagutzen ez ditugun, zer interesa duten, hori guztia nola eta zertarako baliatzen duten ez dakigularik. Zer egin dezakegu? Zaila da erantzun betea, baina erdi-bidekoa okurritzen zait: gauzak distantzia egokitik begiratu beharko genituzke, behintzat, ispilatzeaz jabetuta.\nTxekhov-en lan ezagun baten irakurri dut ondokoa: «antzezlan baten bigarren eszenatik aurrera pistola bat agertzen bada, lana amaitu aurretik norbait akabatu egingo dutela segurutzat eman behar da». Kontakizunean ez baita hari solterik lagatzen, lehenago edo geroago guztiek bat egingo dute.\nMunduko argitxoen mapa alderik alde zeharkatu zuen gaitzak, eta aurrera egin ahala amatatuz zihoazen puntutxoak, gaurik beltzena iragarriz bezala. Ikuskizun ederra zela pentsatu nuen, bazuela zerbait poetikoa eta profetikoa: geuk jakin gabe ere mendean hartuta gauzkan amaraun ustez ahalguztiduna marketsa dela erakusten du, hutsala. WannaCry izena eman diote, «negar egin nahi dut». Blade Runner filmeko elkarrizketa ezagun hura ekarri dit akordura: negar egingo dugu, baina alferrik, malkoak euritan bezala.


Beste hogeita bost urtez lohitzeko prest\nAbu 27, 2018\tNork:\tAsier Perez-Karkamo\t-\nVelozet taldearen kontzertua, Psilocybe 25 urte lohian jaialdiaren barruan\nJendetza elkartu du Psilocybe Musika Elkartearen 25. urteurreneko jaialdiak. Urte osoan ari dira elkartearen mende laurdena eta Psilocubenea aretoaren hamargarrena behar bezala ospatzen, baina asteburuan egin dute ekitaldi nagusia, Minasoroetako aparkalekuan. Ostiralean rap eta reggae jaialdia egin zuten, eta larunbatean egun osoko rock festa mugikorra, herri bazkaria eta guzti.\nTalde gonbidatuen artean Mighty Diamonds jamaikarrak, Capsula eta Belako nabarmendu dira. Etxekoei dagokionez, Acto Messie, Marmoka eta Velozet (irudian), izan dira Psilocybe 25 urte lohian jaialdian jo duten taldeetako batzuk.\nAsteburuan zehar ikusitakoaren arabera, beste 25 urtez lohitzeko prest daudela erakutsi dute Hondarribiko musikariak eta musika zaleak. Hala bedi!\nHaizeak eraman zuena festa antolatu du ...\nNork: Asier Perez-Karkamo - Aza 15, 2018\nEñaut Elorrietaren bisita sinfonikoa Gab ...\nNork: Asier Perez-Karkamo - Aza 7, 2018\nNayade abesbatza eta Kalakan, igandean, ...\nNork: Urko Etxebeste - Aza 6, 2018\nTalentu Gazteak programarako hautatu ditu ...\nNork: Aizpea Amas - Urr 29, 2018


Erkoreka hauteskundeez: "Erabakia ez dago hartuta, Lehendakariak ez du lehentasunik"\nJosu Erkoreka Gobernantza Publiko eta Autogobernuko sailburua eta Gobernuaren bozeramaileak pertsonen osasuna zehaztu du guztiaren gainetik.\nJosu Erkoreka Eusko Jaurlaritzako bozeramaileak eta Gobernantza Publikoko eta Autogobernuko sailburuak prentsaurrean agertu da gaur Lehendakariak Legebiltzarrean ordezkaritza duten alderdi politikoekin egindako bileraren ostean, hauteskunde-deialdia aztertzeko. Prentsaurrekoan Josu Erkorekak argitu duenez, “Lehendakariak iritzi guztiak entzun ditu. Orain, iritzi horiek baloratuko ditu, erabakia hartuko du eta herritarrei jakiaraziko die”. Josu Erkorekak azaldu duenez, Lehendakariak euskal alderdi politikoekin hirugarren bilera izan du gaur. Aurrenekoan, martxoaren 16-ean, hauteskunde deialdia indarrik gabe uztea erabaki zuen. Bigarrenean, joan den apirilaren 30ean, hauteskundeak deitzeko dauden bi aukerak aurkeztu zituen: batetik uztaila, bestetik iraila edo urria. Gaur bi aukera hauen aurrean hausnarketa partekatu dute eta horretarako, Lehendakariak hiru dokumentu aurkeztu ditu: - Osasun Sailaren txostena, osasun-larrialdiari buruzkoa. - Txosten juridikoa. - Hauteskundeak berme osoz egiteko hartu beharreko neurriei buruzko txostena.\nHala, Lehendakariak gogoeta bat partekatu du hiru garaitan: 1. Euskadi pixkanaka ari da osasun-krisia gainditzen. 2. Osasun-arloko lehentasunari eutsiz, beharrezkoa da begirada altxatzea eta beharrezko neurriak abian jartzea ziklo ekonomiko eta sozial berriaren beharrei erantzuteko. 3. Hauteskunde-deialdiari buruzko hausnarketa orain egin behar da, bi aukera posible ditugunean.\nBozeramailearen hitzetan, "testuinguru honetan bi hauteskunde eszenatoki posibleak aztertu dira. Orain zentzuzkoa da hori egitea. Egun batzuk barru eszenatoki posible bakarra izango dugu. Orain bi dauzkagu eta aukera daiteke". Bilerari buruz, Josu Erkorekak azaldu du lehendakariak argi eta garbi azaldu dituela beharrezko baldintzak: - Lehenengoa: pandemia kontrolatzeko eta osasun-gaitasuna bermatzeko bermea, aurreikus daitekeen bilakaerari erantzuteko. - Bigarrena: botoa emateko eskubidea gizarte osoari eskuratzeko aukera ematen dioten zerbitzu publiko guztiak izateko bermea. - Hirugarrena: herritar guztientzako kanpainaren eta hauteskunde-egunaren segurtasun- eta babes-plan bat bermatzea.\nBozeramaileak azaldu duenez, "berme esparru honetan hauteskundeak uztailean deitzeko aukera aztertu da. Aukera horri buruz hausnartzeko unea da; izan ere, pandemiaren bilakaerak atzera egingo balu, aukera alternatiboa iraila/urria izango genuke ". Erkorekak gaineratu duenez, "zentzuzkoena eta arduratsuena aukera hori aztertzea da. Ez bada garaiz egiten eta udazkenean hauteskundeak deitzea galarazten duen atzerapauso bat gertatzen bada, aukerarik gabe geratuko ginateke legealdiaren epemugaren barruan ". Josu Erkorekak adierazi duenez, ikuspegi demokratikotik, juridikotik eta normalizazio instituzionaletik, ondorioak anomalia sakona lirateke. Eusko Jaurlaritzaren bozeramailearen ustez, "erakundeak prekarietate eta behin-behinekotasun egoeran utziko lituzkete, eta legegintza-ekintzarako gaitasunik gabe, premia handieneko une batean". Eusko Jaurlaritzaren helburua Legebiltzarra lehenbailehen eratzea da. Bozeramaileak azaldu duenez, egin beharreko lanak bereziki garrantzitsuak dira une honetan: - Premia berrietara egokitutako aurrekontua onartzea. - DSBE erreformatzea. - Lanbideren erreformari ekitea. - Sektore ekonomikoei, merkataritzari, ostalaritzari, enpresa txiki eta ertainei, lehen sektoreari edo lehiakortasunari laguntzeko legeak onartzea.\nBozeramailearen hitzetan, "beharrezkoa da legeak egin eta neurriak hartu ahal izango dituen Parlamentua. Bitarteko egoera ezin da denboran luzatu. Orain aukera bat dugu berme guztiekin ". Josu Erkorekak azaldu duenez, "hori izan da Lehendakariak une horretan eta behar besteko aurrerapenarekin partekatutako hausnarketa: une honetan bideragarriak diren bi aukeren alternatiba baloratzea".\n#Ataun #Irratia #AtaunIrratia #Albistea #Gizartea #Koronabirusa #Osakidetza #EuskoJaurlaritza #SegurtasunSaila #OsasunSaila #EuskalHerria #Euskadi #Gipuzkoa #Bizkaia #Araba #Nafarroa #IparEuskalHerria #Espainia #Mundua #JosuErkoreka


Euskarazko hedabideak: June 2015\nBai Euskarari sariak banatu dituzte\nBerria.com web-gunean agertutako berria, gaur, 2015eko ekainaren 26an\nBai Euskarari Laguna saria Gaizka Garitano futbol entrenatzaileak jaso du; Euskal Herria Esnea eta Nekatur izan dira aurtengo ziurtagiridun sarituak.\n"Hain mediatikoa den futbolaren munduan euskaraz era koherentean jokatzeagatik" eman diote Bai Euskarari Laguna saria Gaizka Garitano futbol entrenatzaileari. "Agerraldi publikoetan euskara lehenesteko garaian sortzen diren zailtasunei aurre egiten jakin du, eta eredu bat eskaini dio hiztun komunitateari".\nHarekin batera, Euskal Herria Esnea eta Nekatur saritu ditu Bai Euskarari Ziurtagiriaren elkarteak. Biei ala biei ziurtagiridun sariak eman dizkiete. Lehenari, "euskara ikur ez ezik lan tresna ere baduelako"; eta bigarrenari, "turismoaren arloan euskararen alde egin duen apustuagatik".\nAurten 15 urte egin ditu Bai Euskarari Ziurtagiriak. Gaur egun 1.350 enpresa, saltoki eta era guztietako entitatek dute Bai Euskarari Ziurtagiria Euskal Herri osoan, eta komunitate hori sendotzen eta handitzen jarraitu nahi dutela esan dute\nPosted by Asier Barandiaran at 12:34 PM No comments:\n[GUTUNA] Goienak jasandako erasoaren aurrean\nTokikom-ek plazaratutako oharra: "Goienak gaur jasan duen erasoa dela eta, salatu eta arbuiatzeaz bat, TOKIKOMek bere elkartasun eta babes osoa eskaini nahi die Goienako zuzendaritza, lan-talde, kolaboratzaile eta komunitate osoari.\nToki komunikabideak euskal komunitateak sortu ditu, euskal komunitatea bera elikatzeko. Tokiko informazioa euskaratik eta euskaraz lantzea dute xede bakarra. Haien kontra egiten duenak, xede horren kontra egiten du, ez besterik.\nPosted by Asier Barandiaran at 8:58 AM No comments:\nEuskalerria Irratia-ren web agerkarian ageri zen berria. Euskarazko eskaintza hedatuz doa eta hori ona delakoan nago.\nAtzo, Aimar Olaizola eta Altuna III.aren arteko pilota partida zuzenean eskaini zuen. Gaur, kateko aurkezle Iulian Iantzi eta Anabel Arraiza Sarrigurenen izanen dira, bihar emitituko duten SOrtzen Jaiari buruzko saio berezia prestatzen.\nNTB1 katea Nafarroa osoan izanen da ikusgai Lurreko Telebista Digitaleko (LTD) 26 kanalean, eta elebiduna izanen da. Besteak beste, pilota partidu profesionalak eskainiko ditu, hasiera ostiralero, baina asmoa da etorkizun ez oso urrunean larunbatetakoak eta igandekoak ere eskaintzea. NTB2, aldiz, euskara hutsezko kanala izanen da, eta Iruñerrian bakarrik emitituko du.\nNafarroako Gobernuaren LTDko azken lizentzia banaketan Abian Komunikazioa enpresak lortu zituen bi lizentziok. Proiektua aurrera ateratzeko, enpresa horrek zenbait fundaziorekin egin du bat. Telebistako zuzendari Iñaki Redinen arabera, haien helburua da uda aurretik telebista martxan jartzea, Sanferminetan gogor aritzea lanean, eta datorren irailean indar betez hastea denboraldi berria.\nHau guztiai horrela, egun LTDn Iruñerrian hiru kate euskaldun ikus ditzakegu. Xaloa Telebista duela bi hilabete hasi zen emititzen 28 kanalean. Eta aste honetan bertan Hamaika Telebista ere emititzen hasi da,\nPosted by Asier Barandiaran at 1:37 AM No comments:\nIkastaro interesgarri baten berri ematen digu Pello Urzelaik Berria egunkarian. Pello bera da antolatzailea eta euskarazko kazetaritza egiteko oso baliagarria izango delakoan nago. Hemendik hartua: http://www.berria.eus/blogariak/berriaro/2015/06/03/kazetaritza-digitalerako-tresnak-bi-eguneko-ikastaroa-ueuren-eskutik/\nKazetaritza egiteko gero eta garrantzi handiagoa dute tresna digitalek. Baliabide hauek ezagutzeak aukera berriak eskaintzen dizkie kazetariei. Kazetaritza lantzeko modu berriak, landutakoa erakusteko era berriak,… Egun gero eta tresna digital gehiago daude sarean, denon eskura. Baina ez da erraza tresna digital horien berri izatea. Askotan beharrezkoa da gutxieneko laguntza tresna horiek erabiltzen hasteko. Behar horiei begira, Kazetaritza digitalerako tresnak izenburuko ikastaroa antolatu du UEUk aurtengo uda ikastaroetan, hain zuzen ere, gaur egungo kazetariek halabeharrez kazetaritza digitala egiteko trebatuta egon behar dutelako.\nIkastaroa Eibarren izango da, uztailaren 13an eta 14an. Ni neu arduratuko naiz ikastaroaren gidaritzaz. Ikastaroa pentsatuta dago kazetaritzari lotutako tresna digitalen ikuspegi eta ezagutza orokor bat izateko. Batetik, kazetaritzan indarra hartzen ari diren joerei helduko zaie ikastaro honetan. Bestetik, joera bakoitzari dagozkion tresna aukera ezberdinak azalduko dira, eta, ondoren, aukeraketa bat egingo da interesgarrienak hobeto azaltzeko eta haiekin ariketa praktiko batzuk egiteko.\nEgungo kazetaritza digitalean, lau joera nagusi antzematen dira:\n1. Sare sozialen sofistikazio prozesua.\n2. Mugikortasunaren nagusitasuna.\n4. Ikusgarritasuna, diseinua eta elkar eragiketa oinarri dituen narratiba berria.\nBeraz, ikastaro honetan lau joera horiekin zerikusia duten tresna digitalak landuko dira. Hamalau ordutan ez du denborarik emango ur sakonetan sartzeko. Tresnak oso ugariak dira, izan ere, egunero sortzen baitira berriak. Aukerak ezagutzea da helburu nagusia. Batzuk bereziki gomendatuko dira, eta gutxi batzuk probatuko dira ariketa praktikoen bidez.\nIkastaroan agertuko diren tresnei buruz ideia bat izateko, hona hemen adibide batzuk, atalka azalduta:\nSare sozialei lotutako tresnak (Twitter Analytics, Twurly, News.me, RebelMouse,…).\nKazetaritza mugikorra (QwazAudio, Replay, Periscope, Meerkat, Columbio…)\nDatu-kazetaritza (Tableau, Datawrapper, Infogram, Plotly, Piktochart, Datavisual…).\nIkus-kontaketarako tresnak (Shortand, Immersive, Readymag, StoryBuilder,…).\nElkarlanerako tresnak (Quip,.Azendoo…)\nFreelancer kazetaritza (Storyhunter, Medium, Hostwriter…)\nTresna gomendatuen zerrendak eskaintzearekin batera, tresna berriak aurkitzeko iturri interesgarriak jarriko dira ikaslearen esku.\nIkastaroa egokia izan daiteke kazetari lanetan dihardunentzat, prestakuntza digitala hobetzeko eta ezagutza zabaltzeko, edota kazetaritza ikasleentzat, ikasketak osatzeko.\nEdozein zalantza edo galdera, nire posta elektronikoaren bidez bideratu ahal duzue: pellour@berria.eus\nIkastaroari buruzko informazio gehiago, eta matrikula egiteko modua, UEUren webgunean daude eskura.\nPosted by Asier Barandiaran at 3:56 AM No comments:\nKazetaritza digitalerako tresnak, bi eguneko ikast...


Xabier Armendaritz | Euskara\nTag Archives: Xabier Armendaritz\nEuskarak ze paper du interneten?\nEuskarak interneten, munduko sarerik handienean, duen presentzia aztertzeari ekin dio aste honetan ETB1eko “Tribuaren Berbak” saioak. Kike Amonarriz gidari duela, interneteko alor ezberdinak ikertzen eta eragile ezberdinekin hizketan aritu da taldea.\nKike Amonarriz, Tribuaren Berbak\nPixka bat kokatzeko, interneteko sareetan begira jarrita, euskara ze lekutan dagoen ikusiko dugu: Wikipedia, adibidez, 287 hizkuntzatan dago idatzita eta, horien artean, euskara 35. lekuan dago: 181.000 artikulu daude gure hizkuntzan idatzita. Twitter, bestalde, 33 hizkuntzatan erabili daiteke, horietako bat euskara eta 200.000 txio inguru bidaltzen dira hilero gure hizkuntzan. Horrez gainera, Google, Facebook, Youtube edota Tuentiren euskarazko bertsioak ere erabili ditzakegu.\nIratxe Esnaola, .eus proiektuaren koordinatzailea\nBaina aro digital honetan ondo finkatzeko, domeinu propio bat edukitzea aurrerapauso handia da eta gurea, .eus, errealitate bihurtzear dago.Iratxe Esnaolak, .eus domeinuaren koordinatzaileak azaldu digunez, “euskara eta euskal kulturaren gainean jarduten duten webguneentzat” sortutako domeinua izango da eta jendea euskarara gerturatzea izango du helburu. Une honetan, hasiera fasean dago, domeinu hau erabiltzen hasiko diren webguneen lehen zerrenda aurkeztuko dute laster; baina 2014ko abenduaren 3an, Euskararen Egunean, publikoari zabalduko zaio eta hedatzen hasiko da.\nXabier Armendaritz eta Kike Amonarriz\nLehen esan dugunez, Wikipedia da euskaraz erabili daiteken erremintetako bat. 181.000 artikulutik gora daude gure hizkuntzan eta edozein gaiei buruzko artikuluak dira. Printzipioz edonork argitaratu edo osatu dezake artikulu bat. Baina gure hizkuntzari dagokionez, dozena bat boluntario aritzen dira hilero artikuluak euskaratzen. Xabier Armendaritz itzultzailea da horietako bat eta gairen batean aditua den edonori gai horri buruz idazteko gonbidapena luzatu dio “Tribuaren Berbak” saioaren bidez.\nMaite Goñi, IKT aditua\nEta beste alor askotan bezala, hezkuntzak ere paper garrantzitsua jokatzen du interneten erabileran. Maite Goñi irakaslearen eta IKT-ko adituaren hitzetan, internetek irakaskuntza errotik aldatzeko aukera ematen du, baina oraindik ez zaio behar adinako etekinik atera. Hala ere, txiki txikitatik haurrak interneten heztea garrantzitsua dela dio, bertako erremintek ikasketetarako aukera ugari ematen dituztelako, eta horiek zuzen kudeatzen jakitearen garrantzia aipatu du. Eduki gehienak ingelesez edo hizkuntza handietan idatzita badaude ere, Maiteren esanetan “euskal komunitatea txikia baino ekimentsua da” eta mundu honetan gero eta presentzia handiagoa duena.\nHorrek euskararen iraupenean asko lagunduko du; izan ere, gaur egungo gizartea ikusita, mundu digitalean ez dagoen hizkuntzak desagertzeko arrisku handiagoa izango duela ematen du. Eta egiazki, alde batetik, digitalizazioak aukera berriak zabaldu dizkie hizkuntza txikiei eta hainbat argitalpen egiteko kostuak txikitu ditu; gaur egun, edonork igo baitezake bideo bat edo idatzi dezake edozer gairi buruz. Baina bestetik konpetentzia ere asko hazi da. Horixe aipatu dute “Tribuaren Berbak” saioan Garazi Goiak, BBCko hedapenerako arduradunak, etorkizuneko telebistari buruz hitz egiterakoan eta Javier Etxebestek, interneteko ekintzaileak, enpresek eta hizkuntzek interneten duten paperari buruz hitz egitean.\nSaio osoa ikusi:\nThis entry was posted in teknologia, Tribuaren Berbak and tagged .eus, bbc, euskara, facebook, Garazi Goia, hezkuntza, IKT, internet, Iratxe Esnaola, Maite Goñi, telebista, Tuenti, twitter, Wikipedia, Xabier Armendaritz, Youtube on 12 June, 2014 by blogs eitb.


Irekia Eusko Jaurlaritza - Gobierno Vasco :: Eusko Jaurlaritzak 2050 klima aldaketarako duen estrategia defendatuko du Bruselan\nEusko Jaurlaritzak 2050 klima aldaketarako…\n<img src="https://bideoak2.euskadi.eus/2015/11/19/elorza_bruselas/bruselas_cambio.jpg" style="max-width:100%" alt="Eusko Jaurlaritzak 2050 klima aldaketarako duen estrategia defendatuko du Bruselan " />\nEusko Jaurlaritzak 2050 klima aldaketarako duen estrategia defendatuko du Bruselan Iturria: Irekia\nMarian Elorza Kanpo Harremanetarako idazkari nagusia Europar Batasuneko hiriburura joango da klima aldaketari buruz Parisen izango den goi-bilera prestatzeko biltzar baten parte hartzera.\nMarian Elorza Kanpo Harremanetarako idazkari nagusiak EBko Eskualdeen Komiteak eta Ekonomia eta Gizarte Komiteak antolatutako biltzar baten hartuko du parte gaur, 2050 Klima Aldaketari buruzko Euskal Estrategiaren ibilbide‑orria aurkezteko, Eusko Jaurlaritzaren izenean. Biltzarren helburua da eskualdeak, hiriak eta gizarte zibila prestatzea Klima Aldaketari buruz Nazio Batuek Parisen antolatu duten goi-bilerarako (COP 21).\nKlima aldaketan zerikusia duten Europako hainbat erakundek, eskualdek, hirik eta bestelako eragilek hartuko dute parte biltzar horretan, bi komite horiek onartutako estrategiaren bitartez, komite horietako kideek eta bestelako eragileek konpromiso handiagoak har ditzaten klimaren aurkako borrokan. Beraz, COP 21 prestatzeko fase bat da, COP 21 goi-bilera horretan munduko buruzagiek erantzukizun handiagoak hartuko dituztela uste da eta.\nEuskadik 2050 Klima Aldaketari buruzko Euskal Estrategia aurkeztuko du\nKlima aldaketa mundu osoaren erronka bat da –partekatua, beraz– eta, Euskadik bere gain hartu du bere erantzukizun kuota, konpromiso sakon eta eraginkor batekin: 2002an onartu zen 2002-2020 Garapen Iraunkorraren Euskal Ingurumen Estrategia, berotegi efektuko gasak isurtzea mugatzeko eta hobi gaitasuna gehitzeko. Oraingo 2050 Estrategiak asmo handiagoak ditu eta hasieran xedatzen du 2030rako berotegi efektuko gasen isurketa %40 murriztea 2005. urtearekin alderatuta, urte hori da eta erreferentzia urtea. Eta gero, 2050rako, %80 arte murriztea isurketak.\nKlima Aldaketaren estrategia berri horrek, halaber, euskal gizartearen eskari bati erantzuten dio; izan ere, euskal gizartearen %72k uste du ingurumena zaintzea eta kutsaduraren aurka egitea berehalakoak eta premiazkoak direla.\nLankidetza aldeaniztun gehiago ingurumenaren esparruan\nEusko Jaurlaritzaren iritzian, klimari buruzko politikak ahalegina eskatzen du erabaki maila guztietan. Nazioartean, mundu osoan baterako ahalegina bermatzeko. Baina, estatu, eskualde eta toki mailan ere bai, horiei baitagokie ‑maila anitzeko gobernantza baliatuz eta dituzten eskumenen arabera‑ behar diren jarduerak diseinatu eta horiek abiaraztea. Horretarako, Marian Elorzak azalduko du Euskadik Europako zein nazioarteko hainbat saretan hartzen duela parte alor horretan lankidetzan aritzeko, hala nola The Climate Group-en, nrg4SD-en edo Encore-n.\nEuskadin egingo da Hiri eta Herri jasangarrien VIII. Europar Biltzarra 2016ko apirilaren 27tik 29ra bitartean, hiri garapen jasangarriarekin zerikusia duten estrategiak partekatzeko Pariseko goi-bilera izan ondoren.


Aurpegi berriekin Corpus Cristiko tradizioari eutsiz - Oñati - Goiena.eus\nAurpegi berriekin Corpus Cristiko tradizioari eutsiz\nAitziber Aranburuzabala Juldain 2015-06-07 16:11\nEgun handia da gaur Oñatin, Corpus Cristiren omenezko prozesioa egin dute mendeetako tradizioari eutsiz. Aurtengoak baina berrikuntzak izan ditu: Iñigo Murgiondok hartu dio dantzarien kapitain lanetan Arkaitz Bengoari lekukoa, eta Ibai Gonzalezek jantzi ditu, berriz, San Migelen arropak, Fernando Diaz ordezkatuta. Urduri baina pozik, ondo bete dute, biek ala biek, egokitu zaizkien ardura berriak.\nUrtero moduan, gaur ere, goizeko 10:00etarako jende asko batu da, Santuen irudiak San Migel parrokiara nola sartzen dituzten ikusteko, herritarrak eta kanpotik etorritakoak ere bai; horien artean izan dira, Turismo bulegokoen bisita gidatuan parte hartu dutenak: "Arabatik etorri dira batzuk, eta Tolosatik eta Zarauztik beste hainbat. Turismo bulegoan dugun erakusketarekin hasi dugu bisita. Handik santuak auzoetatik nola ekartzen dituzten ikusten joan gara. Elizan ere izan gara gero eta Santa Ana antzokira etorri gara ondoren nola janzten dituzten ikustera. Gustatu zaie ikusitakoa eta pozik zeuden aspaldi ezagutzen zuten Oñatiko tradizioa bertatik bertara ezagutzeko aukera izan dutelako" kontatu du Jaione Elortzak, Turismo bulegoko langileak.\nSanta Ana antzokia lepo beteta\nHamaikak inguruan hasi dira San Miguel eta apostoluak janzten eta hura ikustera herritar asko joan dira; urtero joateko ohitura dutenak batzuk, baina lehenengo aldiz joandakoak ere bai. "Bitxia da une hau ikustea ere. Harrituta nago zenbat jende dagoen. Sekula etorri barik nengoen baina gaur gure lehengusua izango denez San Migel, hementxe gaude familia osoa" kontatu du Ibai Gonzalezek senitarteko batek.\nKontu handiarekin jantzi dute Gonzalez, Paulina Kernstock eta haren taldekoek: "Osagai bakoitza bere tokian ondo kokatuta egin behar da, bestela gero prozesioan min har dezake-eta. Ondo ikusi dut San Migel berria, pozik eta lasai" dio Kernstockek.\nParrokiara gero, eta kalean prozesioa ondoren\nAurreikusi baino denbora gehiago behar izan dute prestaketa guztiak amaitzeko, horiek bukatuta antzokitik Parrokiarako bidea hartu dute, herritarrek egindako pasilloan. Dantzariak joan dira, ohitura den moduan, bidea zabaltzen, oraingoan Iñigo Murgiondok zeraman kolore urdineko jantzia soinean. Hari egokitu zaio dantzarien kapitain lanak betetzea gaur. "Urduri nago baina alboan izan dut orain arteko kapitaina izan den Arkaitz. Hari eta talde guztiari eskerrak, ondo bete dugulakoan nago gure lana. Asko prestatzen dugun asteburua da honakoa, berezia da dantzariendako eta herritarrak ere zain izaten dira".\nParrokian sartu-irtena eginda, ohiko ibilbidea egin du prozesioak erdiguneko kaleetan zehar, herriko plazan borobilduz ekitaldia.\nMiren Arregi 2015 eka 07 Oñati\nUrtero legez, goizeko hamarretan ekin diote ospakizunari. Ordu horretan hasita, dantzarien kriskitin hotsez eta txistularien doinuz lagunduta, sant...


maiatza | 2006 | irratia.com\n54. saioa: blogs&beers 3.0 eta Sototik Tusurirekin\nBlogs&beers blogarien topaketa berri bat daukagu asteon. Ostiralean Larrabetzuko gaztetxean batuko gara zenbait euskal blogari. Aitzakia hori hartuta, berbetan aritu gara Sergiorekin, larrabetzuar linuxzalearekin. LarraB&Btzu izendapenarekin 3. topaketa honetarako gonbitea luzatu digu berak. Ostean, beste blogari eta musika sortzaile bat izan da gure irrati emankizunean: Oier Iruretagoiena, Tusuri. Sototik saioa egiten du Oreretako Zintzilik irrati librean, eta musika esperimentala sortzen dihardu, besteak beste. Tusura Mishuri proiektu berriko Laboa kantua entzuten genuen bitartean, soinumapa.net proiektua ere aurkeztu digu.\nIrrati emankizuna osorik entzuteko: Klik.\n53. saioa: Montenegrotik zuzenean eta Luistxo Fernandez\n2006/05/23 jabea\tIruzkin 1\nMontenegrok igandean bozkatu zuen independentziaren alde eta hainbat euskaldun izan dira bertan, azetari, politikari eta begiraleak, gertakizun historiko horren lekuko. Euren artean Patxi izan dugu eta Montenegrotik bertatik zuzenean egin digu egunotan ikusi eta bizi izan duenaren kontaketa. Bestalde, Luistxo Fernandez gonbidatu dugu gurekin solastera. Norbaitek euskaltzain izendatzea proposatu du kazetari eta saiogile ibilitako Luistxo eibartarra, egun enpresa gizona eta blogaria dugu, mapengatik berebiziko interesa duena eta aurki AEBetara abiatuko dena, bere Tagzania dela eta, Google Maps-en inguruko bilkura batera. Euskal sareari lotuta, bera tartean ibili den eta dabilen hainbat proiekturen gainean mintzatu gara. Azken urteotako historiaren bilan txikia egin eta haren iritziak entzun ditugu Interneti lotutako hainbat gairen inguruan.\nSaioa entzuteko, klikatu, HEMEN.\n52. saioa: eremulauak.com, Nun sarean eta Inon izatekotan\nXabier Doncel izan dugu gurekin. Kazetaria eta musikaria dugunez gero bi kontu berri izan ditugu hizpide, biak lotuta baitatoz. Izan ere, berak ere esku hartzen duen eremulauak.com proiektua eraberritu dute. Nun taldearen gainean ere jardun dugu, berak bertan jotzen baitu eta bihar Eremu Lauak webguneak euren diskoa aurkeztuko du. Diskoa Creative Commons lizentziapean aterako dute eta Interneten doan eskuratu ahal izango da, eMuletik zein webgunetik bertatik jaitsita.\nJuan Luis Zabala idazlearekin ere mintzatu gara, berak Inon izatekotan izenburuko blog berria zabaldu baitu Berriaren webgunean. Berrian erredaktore dabil Pipi, eta izen bereko liburua argitaratu berri du Susa argitaletxearekin. Matrako jaia ere izan dugu hizpide.\n51. saioa: Fermin Muguruza eta Martxelo Otamendi\nEuskal Herria Jamaika Clash aurkezten izan dugu Fermin Muguruza Bilbo Hiria irratian. Anartz Bilbaok (Gaubasa) eta Jabi Zabalak (irratia.com) elkarrizketa egin, eta bi zatitan eman dugu irratitik. Jamaikan grabatutako BASS-QUE CULTURE dokumentala ETBn emititzen zuten egun berean eman dugu elkarrizketaren txatal luze bat, kantu batzuk tartekatuz.\nMartxelo Otamendirekin Berria egunkariari buruz aritu behar gara, Bilbon aurkeztuko dute Garai berriak ulertzeko kanpaina honen emaitza: maiatzaren 11tik aurrera ikusiko den egunkari berritua. Horretaz, zein Interneteko edizioaz mintzatu zaigu BERRIAko zuzendaria.\nEguneraketa: Berriak albiste bat argitaratu du edizio elektroniko berrituaz.\nFerminekin izandako solasaldia osorik entzun nahi baduzu, jaitsi HEMENDIK.


Zipaquira-ko Kometaren dinastia hasi da - - Goiena.eus\nZipaquira-ko Kometaren dinastia hasi da\nAndoni Urbistondo 2019-07-28 22:00\nEgan Bernalek 22 urterekin irabazi du Tourra, eta ez da ikusten mendian gora kolonbiarra belaunikarazi dezakeen inor; Caleb Ewan-ek hirugarren etapa garaipena lortu du, Parisen.\nZipaquirako semea da Egan Arley Bernal Gomez. Cundinamarca probintzikoa, Bogota hiriburutik nahiko gertu. 2.650 metrora dago hiria, eta haizetsua omen. Horregatik egiten da kometa jaialdi ezagun bat, eta goitizen horrekin bataiatu dute Tourreko garaile berria: Zipaquirako Kometa. 22 urte baino ez ditu Bernalek, historiako lehen kolonbiarra, Garaipenaren Arkuan maillot horia janzten duena, eta historiako gazteenetakoa. Eta galdera gehiegi pentsatu gabe ateratzen da. 22 urterekin aurrenekoa lortu badu, zenbat irabaz ditzake hurrengo 8-10 urtean? Ba igual Armstrong-en zazpiak, baliogabe utzitakoak, motz geratzen zaizkio podiumean emozioei eutsi ezinik egon zen kolonbiar meharrari. Ez alferrik, Kolonbiako idolo berria da, eta hurrengo egunetan omenaldi parrasta jasoko du. Burua hotz mantentzen dakien horietakoa dirudi Bernalek, eta beharko du, 22 urterekin munduko txirrindulari onena izanda tentazio eta laudorio ugari jasoko baititu.\nTourrak ondorio asko utzi ditu. Ibilbide gogorren edo garaiena eduki duena historiako alde txikienekin bukatu dela, deigarriena. Lehen bosten artean inoiz ez ziren eman halako denbora diferentzia txikirik. SKY zenaren diktadura ere bukatu da, baina zertarako diktadura, egun pare bateko ahaleginarekin zure liderra sailkapen buruan jartzen baduzu? Eta izen asko. Julien Alaphilippe Frantziako izar berria, Thibaut Pinot-en betiereko zorigaiztoaren kontrapuntu. Edota Kruiswijk podium-eko 3. koskaren jabe 'zozoa', apenas erasorik egin gabe igo baita Eliseoetako Zelaietako podiumera. Zer esan indartsu bultzaka datozen hainbat gazteren aurrean? Gaudu, De Plus, Kamna, Van Aert... Edo Simon Yates, Thomas De Gendt edota Vincenzo Nibali beteranoen kasta.\nEuskaldunei dagokionez, hainbestean geratu da Mikel Landaren podiumerako erronka, podiuma gora eta behera, Tour guztian ez baitu lehen hiru eskilaretako batetara igotzeko zirrikiturik sumatu, eta berak aitortuta, luze egin zaio azkeneko astea. Albi-ra bidean gertatutako erorikoaren damu dira asko, baina zoritxarrez, egoera horiek eguneroko ogia dira txirrindularitzan. Landari tokatu zitzaiona beste norbaiti pasa zitzaion bezperan, edo hurrengo egunean. Movistar taldeko gobernu faltak ere ez dio sobera lagundu Landari. Gorka Izagirre eta Omar Fraile saiatu dira, azken astean, lehenago bilatu ezin izan zituzten ihesaldien bitartez.\nEtapa, noski, esprintean bukatu da. Ikuskizun zen ze esprinterrek gorde zuen indar gehien Alpeetan. Caleb Ewan zen faboritoa, eta hala berretsi du Lotto taldeko australiar txikiak, 'pocket rocket' goitizenarekin ezagutua. Parisko garaipenak asko balio du esprinterrarentzat, eta Ewan-ek Pariskoa eta beste bi irabazi ditu. Groenewegen eta Bonifazio menderatu ditu azken zuzengunean. Eta podiuma eta Kolonbiako ereserkiarekin bukatu zaigu Tourra. San Ferminak bukatzen direnean bezala, dagoeneko ordu gutxiago geratzen dira, 2010koa hasteko! Siesta garaiak datoz, abuztuaren 24a arte. Donostiako Klasikoa, edota Burgosko Itzulia eta Norvegiako Arctic Race-ekin distraituko gara, tartean. Abuztuaren 24an 'lata' gehixeago emateko prest, hemen, bueltan, Espainiako Vueltako kontakizuna egiteko. Laster dator, opor on!!!


El Celler de Can Rocako chefak bere karreran eragin handiena izan duten chefak eta logika frantsesak errepasatu ditu, eta kutsu galiarrak dituen bere gaur egungo menuko hiru plater kozinatu ditu. Hori guztia "omenaldi moduko hitzaldi" batean.\n"Hitzaldi hau omenaldi modukoa da. Omenaldi bat guri irakatsi zigun, profesionalizatu gintuen sukaldaritzari" hasi da esaten Joan Roca San Sebastian Gastronomikan eman duen hitzaldian. Zeren "80ko hamarkadan hasi ginenean bai Pituk bai nik Frantziari begiratzen genion". Sukaldaritza frantziarrari, oro har, eta izen batzuei, eta El Celler de Can Roca*** (Girona) jatetxeko chefak hauek aipatu ditu bereziki:\n"80ko amaieran, Pituk eta biok Valencera bidaiatu genuen Pic jatetxean jateko. Bisitatzen genuen lehen jatetxe frantziar handia zen, eta zirrara eragin zigun eta etxe handiaren kontzeptuagatik inspiratu gintuen. Hor hauxe esan genuen: "Hemendik heldu behar diogu."\n"1991n stage bat egin nuen Blanc jatetxean. Garai hartan pulardaren bularkiak hutsean kozinatzen zituen. Ikusi nuen emaitza interesgarria zela, baina hobetu zitekeela, eta hortik urte batzuetara sortu zen Ronerra. Blancen kasuan, zeukan talde handiak eragin zidan. Etxe handi bat zen".\n"Bere liburuek inspiratu ninduten. Hainbat aldiz bisitatu nuen eta gaur egun ere harremana dugu. Nire semeak sukaldaria izan nahi du, eta bisita batean Michelen izaerarekin eta pasioarekin maitemindu zen".\n"Bere liburu Sukaldaritza espontaneoa garrantzitsua izan da nire karreran".\nPierre eta Jean Troisgros\n“Cesar Troisgrosek, Pierren bilobak, stage bat egin zuen El Celler jatetxean. Eta hori sari bat baino gehiago baloratzen dugu. Ohorea izan baitzen. Gainera, Troisgrostarrak inspirazio iturri sinestezina izan ziren. Anaiak ziren eta batera egiten zuten lan, beraz, paralelismo bat zegoen gurekiko. Foiea hutsean kozinatzen hasi zirenak izan ziren".\n"Bere liburuek, bere jatetxeek, sukaldaritza ulertzeko duen erak, bere lan zehatzak. Asko inspiratu gaituzte. Are gehiago erbia Royal erara lehen aldiz prestatu genuenean.\n"Bere lehen jatetxeak eragin zidan. Garai hartan gainezka egiten zuen sorkuntza hark, orain mantentzen duen berak. Inspiratzeko etengabeko iturria da".\n"Sagar kurruskariak guztiok erabili ditugu. Harengandik fruten xaflak nola karamelizatu ikasi genuen.\n"Bere liburuak gogoratzen ditut, non azaltzen zuen sukaldaritza errezetak baino askoz gehiago dela".\n"Guztiei, baina bereziki Jordiri eragin zion. Bere Anarkiarekin berrintepretatu zuen, haren gargouillourekin nolabaiteko erlazioa duena.\n"Pituri arreta eman zion Senderensek platerak sortzeko ardoetan inspiratzeko zuen moduak. Haren ardoaren eta sukaldaritzaren arteko harremana ezinbestekoa izan zen".\nChefak errepasatu ostean, Rocak sukaldaritza frantziarra goratzen jarraitu du bere liburuengatik ("Gomendatzen dizuet liburuak irakurtzea, izan frantsesak ala ez izan, zeren dena ez dago Interneten", adierazi du), eragin horietako batzuk kozinatzen hasi aurretik.\nHasteko, tenperatura baxuan egindako pulardaren brioche bat egin du, "non briocheak ez duen funtzio estetikoa bakarrik baita praktikoa ere, zeren bere hartzidurak betegarriaren tenperatura mantentzen du". Jarraian prestatu ditu, batetik, mihi arraina meunière erara plateraren bertsio bat, hutsean egindako trontzoekin eta parrilla ukitu batekin zerbitzatzeko unean, eta, bestetik, arbi apioaren, udarearen eta artobeltzaren milorria. Labean egindako udare xaflak dituen plater bat da hau ere "eta forman eta prozesuan Alain Ducasseren hostoreko briochea gogorarazten du" adierazi du. "Bai, Frantziak inspiratu gaitu".


Sais - Wikipedia, entziklopedia askea.\nSais (Σάϊς), Behe Egiptoko V. nomoaren hiriburua izan zen, Niloren deltatik mendebaldera zegoena, XXVI. dinastiaren errege egoitza izan zena, Saitarra ere deitua (K.a. 654-K.a. 527). Bertako jainkosa nagusia, Neit gerlaria izan zen.\nIzen egiptoarra: Sau. Izen greziarra: Sais. Izen arabiarra: Sa el-Hagar.\nHiriaren izena, Sa el-Hagar, aztarnategi arkeologikotik gertu dagoena, antzinako izenetik dator eta "Sa harkaitza" esan nahi du.\nFinkapen antzinakoenak, Maadi-Buto kulturan datatuak daude (K.a. 3500ean). Bai Neit izena daramaten bi erreginen izenak (Merytneit eta Neithotep), baita Aha faraoiaren garaian hiriari buruz eginiko aipamenek, Egiptoko Aro Dinastiko Goiztiarrean lortutako ospe handia adierazi lezakete. Ordutik aurrera eta denbora tarte luze batean zehar, hiriaren historia jarrai daiteke, nagusiki, aurkitutako zeramika hondakinengatik, Antzinako Inperioan eta Inperio Berrian data daitezkeenak.\nSaisek, bere ospea berreskuratu zuen K.a. VIII. mendean, XXIV. dinastiako Tefnakht eta honen ondorengo izan zen Bakenrenefek, mendebaldeko deltako hiri nagusi bihurtzen dutenean.\nSais, azkenik, Shabako errege kushitar erregearen mende erortzen da, baina garrantzia lortzen du berriz asiriarrek Egipto inbaditzen dutenean, bere gobernari den Nekao I.ak asiriarrekin batera borrokatzen duenean kushitarren aurka. Bere seme Psametiko I.a gailentzen da faraoi bezala (K.a. 664-K.a. 612), Sais, errege egoitza bezala ezarria geraturik, persiar akemenidarrek konkistatu zuten arte, K.a. 527an. Akemenidar garaian, Neiten tenplua, persiar erregeek babestu zuten.\nHiria, K.a. V. mendearen erdialde inguruan bisitatu eta deskribatu zuen Herodotok, nork, errege jauregia, Neiten tenplua, laku sakratu bat, obeliskoak eta estatuak bezalako eraikinak deskribatzen dituen.\n1997tik eta denbora luzez bertan behera utzia egon ondoren, lan arkeologikoa, Durhameko Unibertsitatea eta Egypt Exploration Societyren ardurapean dago.


Baso gainean dantzan: Utah-ko dantzariek erakustaldia eskaini zuten Dinner Dance jaian\nAndoni Shortsleeve Zuberoako Maskaradako jauzirik zailena erreza? egiten (argazkia Utah Basque Dancers)\nUtah Basque Club Euskal Etxeak joan den larunbatean egin zuen urteroko Dinner Dance jaialdia eta 400 lagundik gora bildu ziren bertara, besteak beste Utah Basque Dancers taldearen dantza erakustaldiarekin gozatzeko. Taldeko Cirbie Lee Sangroniz-ek sarean jarri ditu emanaldiaren bideoak eta horri esker zuzenean bizi ahal izango dugu dantzen giroa eta, adibidez, Zuberoako Maskarada dantzan txikito basoaren gainean salto egiteko unearen zirrara. Xiberutik Utahraino, hau da marka!\nSalt Lake City, AEB. Joan den otsailaren 12an egin zuen Utah Basque Club elkarteak bere urteroko Dinner Dance jaia, eta, aurtengoan ere, giroa bikaina izan zela diote arduradunek. Asteburuan NABOk Neguko Bilkura egin zuen Salt Lake-en eta hori dela eta Ipar Ameriketako euskal etxeetako ordezkari askok jaialdiarekin bat egiteko aukera izan zuten.\nEkitaldia St. Ambrose elizaren aretoan egin zen eta Utah Basque Dancers taldeko dantzari gazteak izan ziren protagonista nagusiak. Taldeak emanaldi bikaina eskaini zuen eta ikusleak, haur zein nagusi, adi-adi jarraitu zituzten euren dantza pausuak. Zuberoako Maskarada dantza bereziki zirraragarria izan zen, eta ohi den legez, ikusleek arnasari eutsiz ikusi zuten dantzaren unerik ikusgarriena, txikito basoaren gainera salto egiten denekoa. Cirbie Lee Sangroniz dantzariak sarean jarri duen bideo honetan ikus dezakezue:\n[Denetarik izan zen: istripu txikiak eta salto ikusgarriak. Adi azken dantzariaren erakustaldiari! (bideoa CirbieLeeSangroniz)]\n[Carina Barajas dantzariaren saltoaren unea (argazkia Utah Basque Dancers)]\nBeste une zinez ikusgarria Gipuzkoako Ezpata dantza izan zen:\n[Gipuzkoa Ezpata dantza Utah Basque Club-en Dinner Dance jaialdian, Salt Lake City-n (bideoa CirbieLeeSangroniz)]\n[Emanaldia bukatuta, pozik ageri ziren Utah Basque Dancers taldekoak. Zorionak! (argazkia Utah Basque Dancers)]\nIkuskizuneko bideo gehiago eta aurreko beste erakustaldi batzuetakoak taldearen You Tube-eko orrialdean, hemen.\nUtahko Unibertsitateko balet dantzari talde bat Eibarrera heldu da gaur hamar egunez euskal dantzak ikasteko\nOraingo eta aspaldiko kideak bildu ziren Utahko Euskal Etxearen Piknikean, klubari bultzada berria emateko prest\nUtahko Euskal Etxeak euskal kutixiak saldu zituen Living Traditions jaialdian urtero bezala ipini duen standean\nUtah-ko Triskalariak Salt Lake City Utah Estatu Batuak (AEB)


"Basozainen ogibidea hiltzen uzten ari dira" - Alea.eus\nMirian Biteri 2018-02-20 12:44 Ingurumena Araba\nArabako Basozainen Elkarteko ordezkariak kezkatuta daude bizi duten egoerarekin; bereziki, arduratuta daude ehiza eta arrantza atalak urteotan jasandako murrizketekin.\nArabako Basozainen Elkarteko kide Roberto Herreros, Alberto Tirados eta Aitziber Sarasketa elkartu ditu Alea-k bere ogibidearen egoeraren berri emateko. Lehenik eta behin, gaur egungo basozainen mapa azaldu nahi izan dute, hiru ataletan banatuta dagoena: batetik, ehiza eta arrantzarena dago; bestetik, baso eremuarena; eta hirugarrenik, ondare naturalaren zerbitzua. Guztira, 37 langile. Horietako gehienak, 28, basozain moduan jarduten dute; hiru, ondarean; eta sei, ehiza eta arrantzan. Eta azken atal horretan urteotan jasandako murrizketak dira, hain justu ere, langileen haserrea sortu dutenak. "1991n, basozainak kexatzen ziren hamabi zirela, eta egun, sei baino ez gara herrialde osorako. Hiru duela urte gutxi sortutako ondare naturalaren zerbitzura bidali dituzte, eta gainerako beste hiru lanpostuak desagertarazi dituzte; azkena, iaz", azaldu du Herrerosek.\n50.000 hektarea, basozain batentzako\nZabalera aldetik, Araba oso handia dela eta basozain bakoitzak zaindu beharreko lur eremua gehiegizkoa dela ohartarazi du: "Nire esparrua, esaterako, Aramaion hasten da eta Nafarroako mugan amaitzen da; guztira, 50.000 hektarea. Lanez gainezka gaude eta nekazaritza diputatuari aurrez galdetu diot ea Aldundiak zer espero duen nitaz". Gaineratu du Diputazioaren "aitzakia" dela legearen arabera ehiza-barruti bakoitzak zaintza pribatua izan behar duela, eta hortaz, "laguntza" dutela; eta arrantzaren kasuan, araudirik ez badago ere, "lan teknikorako zein zaintzarako" enpresa bat kontratatzen dutela. "Ez dago borondaterik; zerbitzua pribatizatzeko asmoa dute", salatu du Herrerosek.\nAzken horrekin lotuta, Sarasketak arbuiatu du "konpetentziak" ari dizkietela kentzen basozainei. Adibide gisa aipatu du mendi publikoetan egiten diren markazioak, gaur egun, enpresa batek egiten dituela. "Hori gure lana baldin bada, zergatik ematen diote enpresa pribatu bati? Gutxika eskuetatik ari zaigu joaten lana eta hori ez da bidezkoa. Gainera kontuan hartu behar da araudi asko daudela eta basozainok horiek ezagutzen ditugula, baina enpresa batek badakizki?", galdetu du Sarasketak. Horren harira, Tiranosek azpimarratu du mendietan zein erreketan ezinbestekoa dela basozainaren presentzia araudi horiek aurreikusten dituzten murrizketak betetzen diren edo ez baieztatzeko. "Gainera, zaintzaz gain, bulegoetan idazten dena mendietan zein ibaietan dabilenari azaltzea tokatzen zaigu guri; bitartekariak gara", dio Herrerosek.\nMurrizketak ez dira horretara mugatzen. Sarasketak esan du emakumeek ez dutela arropa propiorik eta unisex dela. Are gehiago, emakumeek zein gizonezkoek askotan beraiek erositako jantziekin egin behar dutela lana aipatu dute, Diputazioak eskainitakoa kanpoan denbora luze igarotzeko "egokia" ez delako. "Lehiaketa ateratzen dute langileak arropaz hornitzeko, eta orokorra da. Zer zerikusi du laborategi batean eta zazpi orduz elurtutako mendian ibiltzen den baten arropak? Behin baino gehiagotan eskatu dugu gure arropa bereiztea eta beste lehiaketa bat deitzea", adierazi du Tiradosek. Bestalde, formakuntza ere ez dela aproposa ohartarazi du: "Ez dago formakuntza zehatzik, oso orokorra da. Ikastaroen plangintza aurkeztu dugu, baina ez digute kasurik egiten".\nHori horrela, elkartea sortu zuten pasa den ekainean, arabarrei eguneroko lana erakusteko eta basozainen "ahotsa" ezagutarazteko. Elkartea eratzearekin batera, sare sozialetan ere badabiltza bere lanbidearekin lotutako eginkizunen berri ematen. Baina, gizarteratze horretaz gain, bigarren helburu bat ere badu elkarteak: hain justu ere, beraien egoera salatzea. "Gure ogibidea hiltzen uzten ari dira Araban, gero eta garrantzi gutxiago ematen diote gure agintariek; eta ez dugu ikusezinak izan nahi", nabarmendu du Herrerosek. Oraingoz, 26 basozainek osatzen dute elkartea.\nMugimendu horrek dagoeneko lortu du Diputazioaren erantzuna. Azaldu du ehiza eta arrantza sailean, esaterako, bi basozain erretiratu direla abendutik urtarrilera bitartean, eta astebetean ordezkatu zituztela. "Isilik baldin bagaude ez dugu ezer lortzen. Baina, mugitzen hasi eta gainerako alderdi politikoak ere mugiarazi dira. Sare sozialen bidez ere, jendea ere badabil apurka gure ogibidea ezagutzen, mantso badoa ere", aipatu dute hirurek.\nEgunerokotasunen artean, basurdeen kalteak\nIldo horretatik, azaldu dute askotarikoak eta oso bestelakoak direla atal bakoitzeko eginkizunak. Ehiza eta arrantzan, zaintza lanak eta erabiltzaileei zerbitzua emateaz gain, basurdeek eragindako kalteek neurtzen ere denbora asko ematen dute; Arabako Errioxan, untxiak eta orkatzak dira lurrak kaltetzen dituztenak. Ibaietan dauden isurketez ere arduratzen dira. Eta horrez gain, "denbora faltagatik edo" badira basozainek egiten ez dituzten beste hainbat eginkizun; tartean, urtero, amuarrain kopurua kontrolatzea.\nBaso eremuan honako funtzioak betetzen dituzte, besteak beste: pinu-beldarrari edo liztor beltzari jarraipena eta aurre egitea; mendi publikoetako kudeaketa integrala; eremu pribatuetako tramitazioaren kudeaketa; eta lan horien zein autoen edo perretxikoen kontrola. Suteetan nahiz emergentzia kasuetan basozainek duten "presentzia eta garrantzia" ere nabarmendu du Sarasketak.\nOndare Naturalean, esaterako, fauna eta flora berreskuratzeko programak antolatzen dituzte; tartean, bonelli arranoa eta bisoi europarraren Life proiektuak. Martioda eta Arabako parke naturalen kudeaketa ere eramaten dute zerbitzu horretan.\nAzkenik, erabiltzaileekin, orokorrean "harreman hurbila" dutela azpimarratu nahi izan dute. Dena dela, gainerako lanbideetan bezala, "arazoak eta arriskuak" egon daitezkeela onartu dute, eta basozainen segurtasuna mantentze aldera, "binaka" joatearekin edo "behintzat lankide bat gertu" izatearekin nahikoa izango litzatekeela uste dute. Horrekin batera, azaldu dute ehiza garaian, larunbata batean, 30 uxaldi egon daitezkekeela, eta lanean, berriz, basozain bat edo bi


Baskoniak bere 300. partidua beteko du Euroleague-an - Saski Baskonia\nBaskoniak bere 300. partidua beteko du Euroleague-an\nBaskoniak bere 300. partidua beteko…\nTalde gasteiztarrak Euroleague-ko edizio guztiak jokatu ditu eta txapelketaren historiako talde saskiratzaileena da.\nLaboral Kutxa Baskoniak bere Euroleague-ko 300. partidua jokatuko du hurrengo ostiralean Olympiacosen kantxan. Euroleague txapelketa 2000. urtean sortu zen eta FC Bartzelonaren atzetik Baskonia da txapelketa kontinentalean partidu gehien jokatu duen taldea Olympiacos (293), CSKA Mosku (287) edo Maccabi (286) bezalako historikoen aurretik. Gailurrerako bide hau 2000ko urriak 1an hasi zen Zagrebko Basketball Center Drazen Petrovicen. Neurketa honetan Elmer Bennet izan zen jokalari baloratuena 21 puntu, 6 errebote eta 7 asistentziekin. Gure kamisetarekin Euroleague-an partidu gehien jokatu dituen jokalaria Sergi Vidal da, guztira 168. Kataluniarrari Pablo Prigionik (145) eta Luis Scolak (144) jarraitzen diote.\nGainera, 24.164 punturekin, talde gasteiztarra Euroleague-ren historiako talde saskiratzaileena da. Arlo honetan Luis Scola 2.054 punturekin, Mirza Teletovic beste 1.483 punturekin eta Tiago Splitter 1.436 punturekin dira jokalari azpimarragarrienak. Errebotei dagokienez, Baskonia -9.779 erreboterekin- hirugarren da FC Bartzelona eta Olympiacosen ostean. Asistentzien arloan ere Laboral Kutxa hirugarren da (4.356 guztira), Maccabi eta CSKA Mosku aurretik dituelarik.\nZenbaki hauek Baskoniaren handitasuna erakusten dute. Txapelketaren edizio guztietan presente egonda, Baskonia Euroleague-ren historia eta oraina da.


Egilea: Jokin Alberdi Bidaguren\nZenbaki normalizatua: ISBN: 978-84-89916-90-6\nAspectos socio-políticos del Desarrollo Humano Local: Nuevas claves de análisis para la participación democrática y las interacciones público-privadas\nLan honek faktore eragileetan edo Tokiko Giza Garapenaren esparru sozio-politikoan sakondu nahi du, eta ikasketa-eremuak, jarraibideak eta azterketa-tresnak eskaini nahi ditu egitura sozio-politikoak eta erabakiak hartzeko dinamikak ulertu ahal izateko. Izan ere, erabaki horiek talde zehatz bati eragiten diote eta haren etorkizuna zehazten dute (Dubois, 2013:95). Helburua ez da aldaketa sozio-politikoaren xedeek eta prozesuek nolakoak izan behar duten zehaztea, baizik eta eraldaketa-prozesuak lurraldeko/tokiko testuinguruetan nola planteatu behar diren aztertzea. Hau da, pistak eman behar dira lurralde bateko eragileek eraldaketarako gaitasun politikoak izan ditzaten.\nHelburu horrekin, lana bi bloke handitan banatu da. Lehenengoan, berrikusi egingo da garapen eta nazioarteko kooperazio ikasketetan iraganean eta gaur egun nola landu diren boterea, demokrazia, parte-hartzea eta gobernantza. Bigarren eta azken blokean kategoria zentraletara dedikatuko da parte-hartze demokratikoa eta Tokiko Giza Garapenaren prozesu eta emaitzen interakzio publiko-pribatuak neurtu ahal izateko.\nDeskargatu artxiboa (2.142,6 KB)


Castries - Wikipedia, entziklopedia askea.\nCastries (ˈkæstriːz ahoskatua) Santa Luziako hiriburua da. 10.634 biztanle ditu, inguruan dauden herriak batuz 37.963. Izen bereko auzoaren hiriburua da. Quarter edo auzoak 61.341 biztanle ditu guztira, 79 kilometro koadrotan. Uhartearen ipar-mendebaldeko kostaldean, estatu honetako bizitza bertan kontzentratzen da.\n14° 01′ N, 60° 59′ W / 14.02°N,60.98°W / 14.02; -60.98Koordenatuak: 14° 01′ N, 60° 59′ W / 14.02°N,60.98°W / 14.02; -60.98\n70.000 bizt. (2013)\nHiriaren goiburua Statio Haud Malefida Carinis ("Itsasontzientzako portu segurua") da.\n4 Castriestar ezagunak\nKaribear herriaren lurrak, hiria frantsesek sortu zuten 1650ean; orduan Carénage ("ainguraleku segurua") izena ipini zioten baina 1756an izena aldatu zioten Charles Eugène Gabriel de la Croix, Càstiasko markesaren omenez. Okzitaniako herri hori Castries deitzen da frantsesez eta aipatu pertsonaia Frantziako Itsas Armada ministroa izan zen.\n1651n Vigien sortutako lehen gunea 1780an utzi zuten, urakan izugarri batek jota.\nUhartea 1814an geratu zen Erresuma Batuaren eskuetan; 1803tik 1844ra britainiarrek itsas armadarako portu garrantzitsua egin zuten eta gotorlekuak eraiki zituzten Morne Fortunen, portuaren gainean dagoen mendian alegia. 1844rako Castriesek 4.000 bat biztanle zituen.\nBigarren Mundu Gerran alemaniar urpekontzi batek aliatuen bi itsasontzi urperatu zituen.\nHiria gaur egun polder edo itsasoari irabazitako lur batzuen gainean garatzen ari da. Plano hipodamikoa du. Suteen ondorioz hiru aldiz (1796, 1813, 1948) berreraiki behar izan den hiria da.\nHiriburua izanik gobernuaren bulegoak daude, baita Santa Luziako postetxe nagusia ere. Uharteko merkataritza mugimendu gune gakoa da eta nazioarte mailakoa ere hartzen du. Erlijio aldetik artzapezpiku katoliko baten egoitza da.\nEskualde mailako instituzio batzuen egoitza da: Ekialdeko Karibeko Estatuen Erakundearen idazkaritza eta honek eratu duen Ekialdeko Karibeko Epaitegi Gorena.\nBere portua uharteko nagusia da eta Antilletako inportanteenetakoa. Merkantziak garraiatzeko edota ferry eta gurutzonztiak jasotzeko prestatuta dago.\nAutobus eta taxi zerbitzu ona dago.\nHiriaren iparraldean dagoen aireportua (George F. L. Charles edo Vigie Airport, ondoan duen hondartza batengatik) ez da uharteko nagusia eta Karibe aldeko hegalaldietara mugatzen da. Nazioartekoak Santa Luziako hegoaldean dagoen Hewanorra aireportuan dute abiapuntua.\nDerek Walcott (1930 -) Literaturako Nobel Saria 1992an. Columbus Square zenak orain Derek Walcott Square du izena.\nCastries ondorengo herri eta hiriekin senidetuta dago:\nTaipei (Taiwan) (1987)\nSanta Luziaren banaketa administratiboa\n↑ Ingelesez quarter, estatu honetako banaketa administratibo nagusia da.\n↑ Santa Luziaz gain artzapezpiku honek Dominika, Grenada, Saint Vincent eta Grenadinak, Saint Kitts eta Nevis, Montserrat, Angila eta Birjina britainiar uharteak ere hartzen ditu bere baitan.\n↑ Ingelesez Organisation of Eastern Caribbean States (OECS).\n↑ Ingelesez Eastern Caribbean Supreme Court (EACS)\n↑ (Ingelesez) Taipei City Council. . Noiz kontsultatua: 2018-07-28.\n(Ingelesez) Udalerriko webgunea.\n(Ingelesez) Hiriko planoa Caribbean-on-line.comen.\nOrriaren azken aldaketa: 12 martxoa 2020, 00:48.


AEMPS izapideak .\nMDR eta IVDR erregelamenduek ekarri duten elementu berrietako bat produktuak identifikatzeko sistema bakarra da, UDI sistema. UDI sistema produktuaren identifikatzaile bakarra da, osasun-produktuaren identifikazioa eta trazabilitatea bermatzen dituena, eta bi elementu ditu: UDI-DI, produktuaren eta fabrikatzailearen identifikatzailea, eta UDI-PI, produkzioaren identifikatzailea.\nEra berean, UDI-DI-BASIKO bat dago, produktua zehazki zer produktu-familiatakoa den identifikatzen duena.\nUDI ezberdinak, dokumentu ezberdinetan eta produktuaren zati ezberdinetan jarriko dira.\nOsasun-produktuen fabrikatzaileak Batzordeak egiaztatutako erakunde batzuekin elkartu beharko dira UDI emateko:\nDeviCEn zure produktuaren UDI izapena eta konfigurazioa egitera laguntzen dizugu.\nUDI-DI-BASIKOA jartzeko lekuak\nUDI-DI-BASIKOA esleitu ondoren, honako dokumentu hauetan agertu beharko da:\nProduktuaren adostasunari buruzko EBko Adierazpenean.\nProzeduretarako kit edo sistemaren adostasun-adierazpenean.\nEUDAMEDeko UDI datu-basean.\nProduktuaren segurtasunaren eta funtzionamendu klinikoaren laburpenean (III. motako produktuetarako eta ezargarrietarako).\nJakinarazitako erakundeei onespena ebaluatzeko eskaera-agiriak.\nJakinarazitako erakundeak emandako ziurtagirian\nUDI osasun-produktu-eredua zehazki identifikatzen duen kodea da. Bi zati ditu: UDI-DI bat eta UDI-PI bat.\nUDI-DI produktu-eredu baten zenbakizko kode edo kode alfanumeriko bakarra da.\nUDI-PI produktuaren unitatea adierazten duen zenbakizko kodea edo kode alfanumerikoa da.\nUDI bat esleitu behar zaie produktu hauei:\nFamilia bakoitzeko osasun-produktu bakoitzak UDI kode bat izan behar du.\nProduktu gisa hartzen den eta komertzialki banaka eskuragarri dagoen osagai bakoitzari UDI bat esleituko zaio, salbu eta osagaiak UDI propioarekin konfiguratu daitekeen produktu baten parte badira.\nProzeduretarako sistemek edo kitek beren UDI propioa izango dute.\nProduktuak beren etiketekin berriro paketatzen edo etiketatzen dituzten fabrikatzaileek jatorrizko ekipoaren fabrikatzailearen UDI gorde beharko dute.\nKonfiguratu daitezkeen produktuetan UDI bat esleituko da konfiguratu daitekeen produktu osorako eta haren osagaietarako.\nBanaka merkaturatzen diren edo berez produktuak diren produktu informatikoak.\nUDIren euskarria (non jarri behar da?)\nBetiere giza irakurketaren eta makina bidezko irakurketaren formatuan (barra-kodea, QR, etab.):\nProduktuaren etiketan edo produktuan eta enbalatzeko goiko maila guztietan (bidalketako edukiontziak kontuan hartu gabe).\nI. eta II. motako produktuetarako, banaka enbalatu eta etiketatu badira, ez da beharrezkoa enbalajean egotea, baina bai goiko enbalaje-mailan. (Adibidez, banaka paketatutako hainbat produktu dituen kutxan, kaxan jarriko da, baina ez pakete bakoitzean).\nGarbitu, esterilizatu, desinfektatu edo berritzea eskatzen duten produktu berrerabilgarriek UDI eraman behar dute produktuan bertan, eta beti ikusi ahal izan behar da (material mota dela-eta teknologikoki ezinezkoa denean izan ezik).\nAzken produktua osatzeko mihiztatu behar diren produktuetan, nahikoa izango da zati batean jartzea.\nEzargarriak beheko enbalatze-mailan markatuko dira, hau da, banakako kutxatxo edo unitate-pakete bakoitzean.\nProzeduretarako sistemek edo kitek UDI eramango dute enbalajean edo produktuan bertan. Kit-etik kanpo banaka erabiliko ez diren botilek ez dute beren UDI propioa eraman behar.\nSw-etan, erabiltzaileak erraz eskuratzeko moduko pantaila batean jarriko da (adibidez, informazio gehiagori buruzko bat).\nSw-ak hardwarean (CD, DVD, etab.) merkaturatzen badira, euskarri horretan jarriko dira.\nEUDAMED datu-baseari eman beharko zaio, eta bakarra izango da enbalatze-maila bakoitzean. Horrek esan nahi du produktuak enbalaje-maila desberdinak baditu, UDI-DI desberdinak egongo direla maila bakoitzeko.\nUDI-DI berri bat beharko da produktuaren identifikazio okerra edo trazabilitatearen anbiguotasuna eragin dezakeen aldaketa bat gertatzen denean. Azken batean, UDI-DI berri bat esleituko da hurrengo ezaugarrietako bat edo gehiago aldatzen denean:\nIzena edo marka komertziala.\nProduktuaren bertsioa edo eredua.\nEtiketak, erabilera bakarreko produktu gisa.\nErabili aurretik esterilizatzeko beharra.\nEnbalajean dauden produktuen kopurua.\n• Ohartarazpen edo kontraindikazio kritikoak, adibidez, latexa edo DEHP dauka.\nSWen kasuan, UDI-DI berri bat eskatuko da hurrengoa aldatzen denean.\n• Jatorrizko funtzionamendua, adibidez, algoritmoak aldatuz.\n• Sistema informatikoaren segurtasuna edo aurreikusitako erabilera\n• Datuak interpretatzea\n• Interfaze berriak.\n• Datu-baseen egitura berriak\n• Plataforma operatiboa\n• Eraginkortasun-kanal berriak\nEUDAMED datu-basean egon beharko du produktua merkaturatzeko unean. UDI-DI aldatuz gero, 30 egun izango dira EUDAMEDen erregistratzeko.\nOsasun-produktuaren ekoizpenari erreferentzia egiten dion UDIren zatia da. Etiketan lote-zenbaki bat, serie-zenbaki bat, programa informatikoaren identifikazio bat edo iraungitze-data bat agertzen direnean, UDI-PIren parte izango dira. Etiketan fabrikazio-data ere agertzen bada, ez da beharrezkoa izango UDI-PIn sartzea. Etiketan fabrikazio-data bakarrik agertzen denean, UDI-PI gisa erabiliko da.\nProduktu inplantagarrien kasuan, gutxienez serie-zenbakia izan beharko du produktu inplantagarri aktiboetarako, eta serie-zenbakia edo lote-zenbakia, oro har, inplantagarrietarako.\nProduktu berrerabilgarrien kasuan, fabrikatzaileak UDI-PIren ezaugarriak definitu beharko ditu, hala nola lote- edo serie-zenbakia.\nProduktu konfiguragarrien kasuan, produktu konfiguragarri bakoitzari produktu konfiguragarriaren UDI-PI bat esleituko zaio.\nSw-en kasuan, programa informatikoaren identifikazioan kontuan hartuko da fabrikazioa kontrolatzeko mekanismoa, eta UDI-PIn agertuko da. Sw-aren berrikuspen txikiek UDI-PI berri bat beharko dute, eta ez UDI-DI berri bat.


1918ko Eusko Ikaskuntzen Kongresua eta historialariak: Beste iragan bat, etorkizun berri baterako. Deia, Noticias de Bizkaia\nJoseba Agirreazkuenaren erreportaia - Sábado, 10 de Marzo de 2018 - Actualizado a las 06:00h\nOñatin1918ko irailaren lehen astean, Oñatiko Unibertsitatean, Euskal Herriko zientzialarien bilkura antolatu zen. Deialdia hego Euskal Herriko lau Aldundiek eta hiru elizbarrutiko (Gasteiz, Iruñea, Baiona) apezpikuek egin zuten. Helburua, euskal herritarrak kultura zientifikoan sartzea, komunitate zientifikoa antolatzea unibertsitate berria egituratzeko eta autonomia politikoaren aldarrikapena sustatu. Horretarako lehendabizi Kongresua antolatu zen eta gero erakunde berri bat Kongresuko erabakiak indarrean jartzeko. Hitzaldi nagusi guztietan eta sail zientifiko bakoitzean euskaldunen iraganari buruzko azterketa eta ebaluazioa burutu zen. Kongresuan etorkizun berri bat asmatu nahi zen eta horretarako iragana arakatu behar.\nLehen historiaren arloan, J. M. Barandiaranek Euskal Herriko lehen gizakien bilakaera azaldu zuen mendebaleko Europaren kronologia aintzat harturik eta aplikatuz. Lehen gizaki eta euskaldun garaikideen arteko lokarria frogatzen saiatu zen.